Bible in one year - Luo Bible 2020 - January 30\n1. Eka Jehova Nyasaye nowacho ne Musa niya, “Dhi ir Farao mondo iwachne kama: ‘Ma e gima Jehova Nyasaye ma Nyasach jo-Hibrania wacho: “We joga odhi mondo olama!”\n2. To ka itamori weyogi mondo gidhi kendo isiko kiketogi e tich misumba,\n3. to lwet Jehova Nyasaye biro kelo tho ne jamni mantiere lek kaka fareseni kod pundeni, ngamia magi kaachiel gi dhogi, rombegi kod dieki.\n4. To Jehova Nyasaye biro keto pogruok kuom jamb jo-Israel kod mago mag jo-Misri mi onge chiach ja-Israel moro amora ma biro tho.’ ”\n5. Jehova Nyasaye noketo odiechiengʼ ma gigo notimre kowacho kama: “Kiny Jehova Nyasaye notim ma e pinyni.”\n6. Kendo kinyne Jehova Nyasaye notimo kamano. Jamni duto mag jo-Misri notho, to onge jamb ja-Israel kata achiel mane otho.\n7. Kane Farao ooro ji mondo onon wachno, to negiyudo kaonge kata achiel kuom jamb jo-Israel mane otho. To kata kamano wi Farao nomedo bedo matek mine ok onyal weyo ogandano mondo odhi.\n8. Eka Jehova Nyasaye nowacho ne Musa kod Harun niya, “Jukuru buch kendo mopongʼo lwetu mondo Musa okire e kor yamo e nyim Farao.\n9. Obiro lokore buru mayom e piny Misri duto kendo buche malokore adhola biro gore kuom ji kaachiel gi jamni e piny duto.”\n10. Kuom mano ne gijuko buch kendo mi gichungʼ e nyim Farao. Musa nokiro buru e kor yamo kendo buche malokore adhola nogore kuom ji kod jamni.\n11. Ajuoke ne ok nyal chungʼ e nyim Musa nikech buche mane ni kuomgi kaachiel gi jo-Misri duto.\n12. To Jehova Nyasaye nomiyo chuny Farao omedo bedo matek mine ok nonyal winjo wach Musa kod Harun, mana kaka Jehova Nyasaye nosewacho ne Musa.\n13. Eka Jehova Nyasaye nowacho ne Musa niya, “Chiew okinyi mangʼich, idhi ir Farao kendo inyise kama: ‘Ma e gima Jehova Nyasaye ma Nyasach jo-Hibrania wacho: We joga odhi olama.\n14. Ka ok kamano to wangʼni abiro oro masichena madongo dongo kuomi, kuom jodongi kod kuom jogi mondo ingʼe ni onge ngʼat machal koda e piny ngima.\n15. Ka dine arie bada mi agoyi gi tuo moro kaachiel gi jogi, to dikoro asetieki e wangʼ piny.\n16. Makmana asetingʼi malo mana ne wachni, ni mondo anyisigo tekona kendo mondo nyinga olandi e piny duto.\n17. To kaka pod ithago joga kendo itamori weyogi mondo gidhi,\n18. kiny sa machal kama anaor pe malich mapok none e piny Misri, nyaka nene.\n19. Chiw chik mondo jambu kaachiel gi gimoro amora ma un-go e pap okel kar tony, nikech pe biro chwer kuom ngʼato angʼata kata le moro amora ma pod ni oko ma ok odonjo e kar tony mi githo.’ ”\n20. Jodong Farao-go ma noluoro wach Jehova Nyasaye noreto mondo okel wasumbinigi kaachiel gi jambgi e kar tony.\n21. To mago mane ok odew wach Jehova Nyasaye ne oweyo wasumbinigi gi jambgi e pap.\n22. Eka Jehova Nyasaye nowacho ne Musa niya, “Rie badi kochomo polo mondo pe ochwe e piny Misri duto; kochwe kuom ji, le kod gimoro amora madongo e puothe mag Misri.”\n23. Ka Musa norieyo ludhe kochomo polo, Jehova Nyasaye nooro mor polo gi pe kendo polo nomil koni gi koni, kuom mano Jehova Nyasaye noolo pe e piny Misri.\n24. Pe nochwe kendo polo nomil koni gi koni. Ne en masich pe marachie moloyo nyaka piny Misri ne chakre.\n25. E piny Misri duto pe nogoyo gimoro amora mantie e pewe; obed ji kata le. Nogoyo gimoro amora matwi e puothe kendo nolwero it yiende duto.\n26. Makmana piny Goshen kende ema pe ok ochwee, kama piny ma jo-Israel nodakie.\n27. Eka Farao noluongo Musa gi Harun. Nowachonegi niya, “Koro aseketho. Jehova Nyasaye ni kare, to an kaachiel gi joga wasetimo richo.\n28. Kwanwa Jehova Nyasaye nimar mor polo gi pe oromowa. Abiro weyou mondo udhi, nimar onge tiende mondo umed bedo ka.”\n29. Musa nodwoko niya, “Ka asewuok oko mar dala, abiro yaro bada ka akwayo Jehova Nyasaye. Polo mamor biro rumo bende pe ok nochak ochwe kendo, mondo ingʼe ni piny en mar Jehova Nyasaye.\n30. To kata kamano angʼeyo ni in kaachiel gi jodongi pod ok uluoro Jehova Nyasaye.”\n31. (Tworo gi shairi nokethore chuth, nimar noyudo ka shairi oseketo wangʼe, to tworo nosethiewo.\n32. Ngano to ne ok okethore nimar ne pok gimoyo.)\n33. Eka Musa noweyo Farao mi gidhi oko mar dala. Noyaro bade ni Jehova Nyasaye, mi mor polo kod pe norumo kendo koth bende ne ok ochwe e piny.\n34. Kane Farao oneno ka koth, pe gi mor polo orumo, to nomedo timo richo. Nomedo bedo gi chuny matek en kaachiel gi jodonge.\n35. Kuom mano chuny Farao nomedo bedo matek kendo ne ok oyie ni jo-Israel mondo odhi kaka ne Jehova Nyasaye osewacho kokalo kuom Musa.\n1. Eka Jehova Nyasaye nowacho ne Musa niya, “Dhi ir Farao, nikech asemiyo chunye kaachiel gi chunje jodonge odoko matek mondo mi atim honnigi mag ranyisina e kindgi;\n2. eka ununyis nyithindu kod nyikwau kaka ne adoko makwiny gi jo-Misri bende kaka ne atimo ranyisina e kindgi, eka mondo ungʼe ni an Jehova Nyasaye.”\n3. Kuom mano Musa gi Harun nodhi ir Farao mi owachone niya, “Ma e gima Jehova Nyasaye, ma Nyasach jo-Hibrania wacho: ‘Nyaka karangʼo ma ibiro tamori bolori e nyima? We joga odhi mondo gilama.\n4. Ka itamori weyo joga mondo odhi, to abiro kelo ongogo e pinyi kiny.\n5. Gibiro poto ma gium lowo ma ok nen. Gibiro chamo gimoro amora matin mane pe oweyo kaachiel gi kit yien duto matwi e lowo.\n6. Gibiro pongʼo uteni gi ut jodongi kod mag jo-Misri duto; enobed gimoro ma wuoneu kata kwereu pok noneno chakre odiechiengʼ mane gichako dak e pinyni nyaka sani.’ ” Eka Musa nolokore mowuok e nyim Farao.\n7. Jodong Farao nowachone niya, “Ngʼatni nobednwa obadho nyaka karangʼo? We ogandani odhi mondo mi gidhi gilam Jehova Nyasaye ma Nyasachgi. Dibed ni pok ifwenyo ni Misri kethore?”\n8. Eka Musa gi Harun noduogo ir Farao. Farao nowachonegi niya, “Dhi, ulam Jehova Nyasaye ma Nyasachu, makmana ni en ngʼa gini madhi kodu?”\n9. Musa nodwoke niya, “Wabiro dhi gi jowa duto jomatindo kuom jomadongo gi yawuotwa gi nyiwa kaachiel gi jambwa kod dhowa duto, nimar nyaka watim nyasi ni Jehova Nyasaye.”\n10. Farao nowacho niya, “Mad Jehova Nyasaye bed kodu ka dipo ni aweyou udhi gi mondu kod nyithindu! Nenore ni udwaro kelo chandruok!\n11. Ooyo! Chwo kende ema mondo odhi kendo olam Jehova Nyasaye nimar mano ema isebedo ka ikwayo.” Eka Musa gi Harun noriembi oko e nyim Farao.\n12. Eka Jehova Nyasaye nowacho ne Musa niya, “Rie badi e piny Misri mondo bonyo opoti e piny kendo mondo ocham gimoro amora matwi e puothe gi gimoro amora ma pe oweyo.”\n13. Kuom mano Musa norieyo ludhe e piny Misri, kendo Jehova Nyasaye nomiyo yamb wuok chiengʼ okudho matek e pinyno odiechiengno kod otienono duto. Kane ochopo gokinyi, yamono nokelo bonyo;\n14. omiyo negimonjo piny Misri duto ma gipoto kamoro amora man thuolo e pinyno. Nyaka nene masira machal kamano mar bonyo ne pok obetie kendo ok nochak obedie kendo.\n15. Ne giumo lowo mi piny olokore maratengʼ. Negichamo gimoro amora ma pe noweyo, mane gin gimoro amora matwi e puothe gi olembe ma nitie ewi yien. Onge kata it oboke manodongʼ e yien kata yath moro e piny Misri.\n16. Farao noluongo Musa gi Harun mapiyo nono mi owachonegi niya, “Asetimo richo e nyim Jehova Nyasaye ma Nyasachi kaachiel gi nyimu bende,\n17. koro yie ichak iwena richona kendo lam ni Jehova Nyasaye ma Nyasachi mondo ogol masira marachni kuoma.”\n18. Musa noweyo Farao mi olamo Jehova Nyasaye.\n19. Kendo Jehova Nyasaye noloko kudho mar yamo mi yamb podho chiengʼ nokudho matek, bende yamono nochoko bonyo duto mi otero e Nam Makwar. Onge bonyo moro amora mane odongʼ e piny Misri.\n20. To Jehova Nyasaye noketo chuny Farao odoko matek kendo ne ok onyal weyo jo-Israel mondo odhi.\n21. Eka Jehova Nyasaye nowacho ne Musa niya, “Rie badi kochomo polo mondo mudho olandre e piny Misri; ma en mudho mandiwa.”\n22. Kuom mano Musa norieyo bade kochomo polo kendo mudho mandiwa nokwako piny Misri duto kuom ndalo adek.\n23. Onge ngʼato mane nyalo neno wadgi kata wuok oko kuom ndalo adek, kata kamano piny Israel to ne nigi ler kama negidakie.\n24. Eka Farao noluongo Musa mi owachone niya, “Dhiuru, ulam Jehova Nyasaye. Mondu kod nyithindu nyalo dhi kodu; makmana dhou gi jambu ema nyaka dongʼ.”\n25. To Musa nowacho niya, “Nyaka imiwa thuolo mar timo misengini gi misango miwangʼo pep ni Jehova Nyasaye ma Nyasachwa.\n26. Jambwa duto bende nyaka dhi kodwa; kendo onge moro amora madongʼ chien. Moko kuomgi nyaka watigo e lamo Jehova Nyasaye ma Nyasachwa, nikech kapok wachopo kuno to ok wabi ngʼeyo ni mane monego watigo kuom lamo Jehova Nyasaye.”\n27. To Jehova Nyasaye noketo chuny Farao obedo matek kendo ne ok oyie mondo owegi gidhi.\n28. Farao nowacho ne Musa niya, “Wuogi ia e nyima! Ne ni ok ichako ibiro e nyima kendo! Nimar odiechiengʼ ma inine wangʼa kendo to ibiro tho!”\n29. Musa nodwoke niya, “Mana kaka iwachono, ok anachak abi iri kendo.”\n8. Rita adimba kaka tong wangʼi, panda e bwo tipo mar bwombi,\n9. mondo atony e lwet joma richo ma lawa, mondo atony e lwet wasika ma dhano molwora.\n10. Chunjegi odinore matek, kendo dhogi wuoyo gi wich teko.\n11. Giselawa kuonde duto, mi koro gilwora, ka wengegi ochiek, mondo gidira piny.\n12. Gichalo sibuor ma nigi kech mar mako le, mana ka sibuor maduongʼ mopondo kokichore.\n13. Aa malo, yaye Jehova Nyasaye, chomgi tir, mi igogi piny; resa e lwet joma richo gi liganglani.\n14. Yaye Jehova Nyasaye, resa e lwet joma kamago gi lweti, resa e lwet jopinyni ma pokgi ni e pinyni. Itieko kech ma joma ihero nigo; yawuotgi nigi chiemo mangʼeny, kendo gikano mwandu ne nyithindgi.\n15. To anane wangʼi ka ngimana nikare; ka achiewo, abiro romo ka aneno kiti kaka ichal.\n21. Yore mag dhano nenore ratiro e nyim Jehova Nyasaye, kendo onono kamoro amora ma odhiyoe.\n22. Timbe mamono mag ngʼama jaricho obedone obadho mamake, tonde mag richone tweye matek.\n23. Obiro tho nikech ok oyie mondo orieye, obayo yo nikech fupe maduongʼ.\n1. “Nimar pinyruodh polo chalo gi wuon puodho mane owuok gokinyi kogwen, mondo ondik ji mane biro tiyone e puothe mar mzabibu.\n2. Nowinjore kodgi ni nobiro chulogi dinari achiel ngʼato ka ngʼato kuom odiechiengʼno, eka noorogi e puothe mar mzabibu.\n3. “Kar sa adek nowuok oko mi noneno jomoko kochungʼ e chiro ka gibudho abudha.\n4. Nowachonegi ni, ‘Un bende dhiuru uti e puotha mar mzabibu, kendo abiro chulou gimoro amora mowinjore.’\n5. Omiyo negidhi. “Nochako owuok oko kar sa auchiel gi sa ochiko kendo notimo kaka notimo mokwongo.\n6. Kar sa apar gachiel bende nowuok oko, kendo nochako oyudo mana ka jomoko pod ochungʼ achungʼa kanyo. Nopenjogi ni, ‘Angʼo momiyo usebedo ka uchungʼ achungʼa ka odiechiengʼ duto maonge gima utim?’ ”\n7. Negidwoke niya, “ ‘Nikech onge ngʼama osemiyowa tich nyaka chakre okinyi.’ “Nowachonegi ni, ‘Un bende dhiuru uti e puotha mar mzabibu.’\n8. “Kane ochopo odhiambo, wuon puoth mzabibu nowachone nyapache ni, ‘Luong jotich mondo ichulgi misachgi, kichako gi joma ne ondiki achien mogik, eka idok ir joma nondiki mokwongo.’\n9. “Jotich mane ondiki kar sa apar gachiel odhiambo nobiro kendo moro ka moro kuomgi noyudo dinari achiel.\n10. Omiyo ka joma nondiki mokwongo nobiro, negigeno yudo mangʼeny. To moro ka moro kuomgi bende noyudo mana dinari achiel.\n11. Kane giyude, negichako ngʼur gi wuon puodho,\n12. kagiwacho ni, ‘Joma ne ondiki achien mogikgi osetiyo kuom sa achiel kende, to isemiyo gidoko marom kodwa, wan mwasetingʼo pek tich ka watiyo odiechiengʼ duto gi chiengʼ makech.’\n13. “To nodwoko achiel kuomgi ni, ‘Osiepna, onge gima rach ma asetimoni. Donge ne iyie ni itiyone dinari achiel?\n14. Kaw chudoni mondo idhi. An awuon ema ayiero mondo ami ngʼat mane ondiki achien mogik chudo maromre gi mari.\n15. Donge an-gi ratiro mar timo gima adwaro gi pesana? Koso nyiego omaki koda nikech angʼwon?’\n16. “Kuom mano joma ni chien mogik nobed mokwongo, to joma okwongo nobed chien mogik.”


1 Johana 1 | Bible e Intanet | New World Translation\nBarua Mokwongo mar Johana 1:1-10\nWach ma chiwo ngima (1-4)\nWuotho e ler (5-7)\nGimomiyo dwarore ni wahul richo (8-10)\n1 Wandikonu kuom jal ma ne nitie nyaka a chakruok, jal moting’o wach ma chiwo ngima, ma wasewinjo kendo ma waseneno gi wengewa, ma wasenono adimba kendo ma lwetewa osemulo,+ 2 (ee, ngimano ne oelnwa maler, kendo wasenene, bende wachiwo neno kuome,+ kendo walandonu ngima ma nyaka chieng’,+ ma noa kuom Wuoro kendo ne oelnwago), 3 jal ma waseneno kendo winjo, un bende wayalonugo,+ mondo un bende ubed e winjruok achiel kodwa.* Kendo bedo e winjruok achielno riwowa gi Nyasaye Wuoro kendo gi Wuode Yesu Kristo.+ 4 Omiyo, wandikonu wechego mondo mor marwa obed mogundho kendo moromo chuth. 5 Ma e wach ma wasewinjo koa kuome, to e ma walandonu ni: Nyasaye en ler+ kendo onge mudho kuome kata matin. 6 Ka wawacho ni, “Wan e winjruok achiel kode,” to koni pod wadhi nyime wuotho e mudho, wariambo kendo ok wawuoth e adiera.+ 7 Kata kamano, ka wawuotho e ler kaka en owuon en e ler, wabedo e winjruok achiel gi jowetewa, kendo remb Yesu Wuode pwodhowa a e richo duto.+ 8 Ka wawacho ni, “Waonge gi richo,” wawuondore wawegi+ kendo adiera onge e iwa. 9 Jalo en jal migeno kendo en jal makare, ma ka wahulo richowa, to obiro weyonwagi, kendo obiro pwodhowa waa e timbe duto ma ok kare.+ 10 To ka wawacho ni, “Pok watimo richo,” wamiyo obedo jamiriambo kendo wachne onge e iwa.\n^ Kata, “un bende uriwru kodwa.”\n1 Johana 1


Bible in one year - Luo Bible 2020 - March 26\nRapar mar Chik 13:1-18\n1. Ka janabi moro kata ngʼat mokoro gik mabiro timore e lek otuch e dieru kendo ohulo wach moro mar hono kod ranyisi,\n2. kendo ka honono kod ranyisino ma ohulo otimore bangʼe owacho niya, “We walu nyiseche mamokogi (ma gin nyiseche ma ok ungʼeyo) kendo ka owacho ni we walamgi,”\n3. to kik uwinj wach janabino kata jalekno. Jehova Nyasaye ma Nyasachu temou mondo ongʼe ane ka uhere gi chunyu duto kod ngimau duto.\n4. En Jehova Nyasaye ma Nyasachu kende ema onego uluw kendo en kende ema owinjore umiye luor. Rituru chikene, luoreuru, tineuru kendo upadru kuome.\n5. Janabino kata jalekno nyaka negi nimar opuonjo tim ngʼanyo ne Jehova Nyasaye ma Nyasachu mane oresou kagolou Misri kaka wasumbini; kendo osetemo golou e yore mane Jehova Nyasaye ma Nyasachu ochikou mondo uluw. Tim marachni nyaka ugol e dieru.\n6. Ka dipo owadu hie, wuodi, nyari kata chiegi mihero kata osiepni migeno hoyi lingʼ-lingʼ kawachoni niya, “We wadhi mondo walam nyiseche mamoko” (ma gin nyiseche ma in kata kwereni ne ok ongʼeyo;\n7. ma gin nyiseche mag ogendini mokiewo kodu, bed ni gin machiegni kata mabor, kochakore e bath piny konchiel nyaka komachielo);\n8. to kik iyie olok pachi kata winjo wachne. Kik itimne ngʼwono moro amora kendo kik iluwe kata pande.\n9. Nyaka inege kendo lweti owuon ema okuong tere e tho. Bangʼe lwet ji moko duto bende otim kamano.\n10. Chieleuru gi kite nyaka otho, nimar otemo golou kuom Jehova Nyasaye ma Nyasachu, mane ogolou Misri e piny mane unie wasumbini.\n11. Eka jo-Israel nowinj wachno mabed giluoro, to onge ngʼato kuomu kendo manotim gima rachno kendo.\n12. Ka iwinjo ka iwacho e achiel kuom miechu ma Jehova Nyasaye ma Nyasachu miyou mondo udagie\n13. ni joma timbegi mono osedonjo e miechgi ma osewuondo ji mangʼeny kuondego kawachonegi niya, “Wadhiuru walam nyiseche mamoko” (ma gin nyiseche ma ok usengʼeyo),\n14. to wachno nyaka unon matut ahinya ka en adieri. Ka osenwangʼo kamano ni gima kwero osetimore e dieru,\n15. to nyaka uneg jogo duto modak e dalano gi ligangla. Neg-giuru duto kaachiel gi jambgi.\n16. Chokuru gik moyaki dalano kendo uketgi e laru mi uwangʼ-gi kaka misango miwangʼo pep ne Jehova Nyasaye ma Nyasachu. Nyaka odongʼ gunda ma ok nochak ger.\n17. Gik mamonogo kik yud e lwetu eka mirima mager mar Jehova Nyasaye norum, mi notimnu ngʼwono kendo ununyaa kaka nosingore ne kwereu.\n18. Nikech uluoro Jehova Nyasaye ma Nyasachu, kurito chikene duto ma amiyi kawuono kendo ka utimo gik makare e wangʼ Jehova Nyasaye.\nRapar mar Chik 14:1-29\n1. Un e nyithind Jehova Nyasaye ma Nyasachu. Kik usar dendu kata uliel yie wiu, kuywago ngʼama otho, kata lielo pat wangʼu,\n2. nimar un oganda mowal ne Jehova Nyasaye ma Nyasachu. Kuom ogendini manie wangʼ piny, Jehova Nyasaye oseyierou mondo ubed mwandune mogeno.\n3. Kik ucham gimoro amora makwero.\n4. Magi e kit le gi jamni munyalo chamo: rwath, rombo, diel,\n5. ogunde, nyakech, ngawo, diend bungu, abur, mwanda gi rombe manie gode.\n6. Unyalo chamo kit le moro amora gi jamni ma ombongʼ tiendegi opogore ariyo kendo manyamo kambula.\n7. To kuom mago manyamo kambula kata mago ma ombongʼ tiendegi opogore ahinya, ok onego ucham kaka ngamia, apwoyo, gi ogwangʼ terere kata obedo ni ginyamo kambula, ombongʼ tiendegi ok opogore, to gin gik mogak ne un.\n8. Anguro bende en gima ogak kata obedo ni tiendene opogore kamano, ok onyam kambula. Kik ucham ring-gi kata kik umul ringregi motho.\n9. To kuom gik moko duto modakie pi, unyalo chamo mago man kod thuokgi kod kalagakla.\n10. To mago duto maonge gi thuokgi kata kalagakla ok onego ucham nimar kuomu gin gik mogak.\n11. Unyalo chamo winyo moro amora ma ok ler.\n12. Winy ma ok onego ucham e magi: ongo, achuth, gi olit,\n13. gi otenga kod kit otenga duto, gi okun-okun,\n14. gi kit agak duto,\n15. kit tula moro amora, gi okok, kata kit olith duto,\n16. gi tula matin, tula maduongʼ gi tula marachar,\n17. gi tula modak e thim gi mbusi gi achuth gi osou,\n18. gi nyamnaha, gi ngʼangʼa, tula kod olik tiga.\n19. Kute duto mafuyo e kweth kik ucham nimar gin gik makwero.\n20. To unyalo chamo gik mafuyo gi buombgi ma ok kwero.\n21. Kik ucham gimoro ma uyudo ka osetho kende. Unyalo miye japiny moro amora manie miechu mondo ochame kata unyalo uso ne japiny moro, nikech un oganda mowal ni Jehova Nyasaye ma Nyasachu. Kutedo nyadiel to kik uole cha min.\n22. Neni uketo tenge achiel kuom apar mag giu ma puotheu onyago.\n23. Chokuru achiel kuom apar mar chambu, divai manyien kod mo, kaachiel gi nyithindo makayo mag kweth dhou kod kweth jambu e nyim Jehova Nyasaye ma Nyasachu kama noyier mondo oluongie Nyinge mondo omi ubed joma oluoro Jehova Nyasaye ma Nyasachu ndalo duto.\n24. Ka dipo ni kar romono bor kodi ma ok inyal tero achiel kuom apar mari ma Jehova Nyasaye ma Nyasachi osegwedhigo (nikech kama Jehova Nyasaye oyiero ne Nyinge bor kodi),\n25. to inyalo loko mwandugo pesa mondo iter kama Jehova Nyasaye ma Nyasachi biro yiero.\n26. Konyri gi pesano ka ingʼiewogo gimoro ma ihero; obed ring dhiangʼ kata ring rombo, divai kata math moketo thowi kata gimoro amora ma chunyi digombi. Eka in kod joodi duto nuchiem kanyo e nyim Jehova Nyasaye ma Nyasachu gi mor.\n27. Kendo kik wiu wil kod joka Lawi modak e miechu, nimar gionge gi pok margi kata girkeni mowalnegi.\n28. Bangʼ higni adek, keluru achiel kuom apar duto mosechiw e higano mondo ukan-gi e miechu,\n29. mondo omi joka Lawi (maonge pok kata girkeni ma owalnegi), to gi jodak, nyithind kiye kod mon ma chwogi otho modak e miechu obi ochiem mayiengʼ kendo mondo Jehova Nyasaye ma Nyasachu ogwedhu e gik moko duto ma lwetu timo.\n23. Ka Jehova Nyasaye mor gi yor ngʼato, to omiyo yorene bedo mopie;\n24. kata ka ochwanyore to ok obi podho; nikech Jehova Nyasaye omako lwete.\n25. Nyaka aa e tin-na mi koro adoko ngʼama duongʼ pok aneno ka joma kare ojwangʼ, kata ka nyithindgi kwayo chiemo.\n26. Kinde duto gingʼwon kendo giholo ji gigegi nono; nyithindgi ibiro gwedhi.\n27. Lokri iwe timo marach mondo itim maber; eka inidag e piny nyaka chiengʼ.\n28. Nikech Jehova Nyasaye ohero joma joratiro, kendo ok obi jwangʼo joge ma jo-adiera. Ibiro ritgi maber nyaka chiengʼ, to koth joma timbegi richo, ibiro ngʼad kargi oko;\n29. joma kare piny biro bedo margi kendo gibiro dak e piny nyaka chiengʼ.\n15. Yor ngʼat mofuwo nenorene ni nikare, to ngʼat makare chiko ite ne puonj.\n16. Ngʼat mofuwo nyiso mirimbe mapiyo, to ngʼat mariek mwonyo ayany.\n25. E kindeno ne nitiere ngʼato Jerusalem miluongo ni Simeon, ne en ngʼat makare kendo moluoro Nyasaye. Norito loch mar Israel, kendo Roho Maler neni kuome.\n26. Roho Maler nofwenyone ni ok obi tho kapok oneno Kristo ma Ruoth Nyasaye biro oro.\n27. Roho notelone motere ei hekalu. Kane jonywol okelo nyathigi ma Yesu mondo otimne gino ma Chik dwaro,\n28. Simeon nokawe moriwe e bade kendo nopako Nyasaye, kowacho niya,\n29. “Ruoth Nyasaye Manyalo Gik Moko Duto, kaka ne isesingo, koro we jatichni odhi gi kwe.\n30. Nimar wengena oseneno warruokni,\n31. miseiko e nyim ji duto,\n32. ler mar fweny ne joma ok jo-Yahudi, to mar duongʼ ni jogi Israel.”\n33. Wuon gi min nyathi nowuoro wach mane owach kuome.\n34. Eka Simeon nogwedhogi kendo nowachone Maria, min mare niya, “Nyathini oketi mondo okel podho piny gichungʼ malo mar ji mangʼeny e Israel, kendo obed ranyisi mibiro wuo kuome marach.\n35. Kuom mano paro mag chunje mangʼeny ibiro fwenyo. To ligangla biro chwoyo chunyi in iwuon bende.”\n36. Ne nitie janabi madhako bende, Ana, nyar Fanuel ma ja-dhood Asher. Ne oti ahinya; bende noyudo osedak gi chwore higni abiriyo bangʼ kendne,\n37. eka nodoko dhako ma chwore otho nyaka koro ne en ja-higni piero aboro gangʼwen. Ne ok oa e hekalu to nolemo otieno gi odiechiengʼ, kotweyo chiemo kendo olamo.\n38. Kane obiro irgi e kindeno, nogoyo erokamano ni Nyasaye kendo nowuoyo kuom nyathi ni ji duto mane ogeno kuom resruok mar Jerusalem.\n39. Kane Josef gi Maria josetimo duto mane dwarore kaluwore gi chik mar Ruoth, negidok Galili e dala margi Nazareth.\n40. To nyathino nodongo kendo nobedo motegno; nopongʼ kod rieko, kendo ngʼwono mar Nyasaye ne ni kuome.\n41. Higa ka higa jonywolne ne dhiyo Jerusalem e Sawo mar Pasaka.\n42. Kane en ja-higni apar gariyo, negidhiyo e Sawono kaluwore kod timgi.\n43. Bangʼ ka sawono norumo, ka jonywolne nedok dala, wuowi Yesu nodongʼ chien Jerusalem, to ne ok gingʼeyo mani.\n44. Ka giparo ni ne en ei oganda margi, negiwuotho moromo ndalo achiel eka negichako manye e dier wedegi kod osiepe.\n45. Kane ok giyude, negidok Jerusalem mondo gimanye.\n46. Bangʼ ndalo adek negiyude ei agolni mag hekalu, kobedo e kind jopuonj, kowinjogi kendo penjogi penjo.\n47. Ngʼato ka ngʼato manowinje nowuoro ngʼeyone kod dwokoge.\n48. Kane jonywolne onene, negihum. Min-gi nowachone niya, “Wuoda, angʼo momiyo isetimonwa kamano? An kod wuonu wasedwari ka wan gi parruok.”\n49. Nopenjogi niya, “Angʼo momiyo ne umanya? Ok ungʼeyo ni onego abed e od wuora?”\n50. To ne ok gingʼeyo gima ne owachonegi.\n51. Eka nodhi nyaka Nazareth kodgi kendo nomiyogi luor kowinjogi. To min mare nokano wechegi duto e chunye.\n52. To Yesu nomedo dongo kobedo gi rieko kendo e ringruok, ka en gi ngʼwono gi Nyasaye kod ji.


Bible in one year - Luo Bible 2020 - November 3\n1. Mano kaka dala maduongʼ mane ji ngʼenyie odongʼ nono! Kinde moro ne en dala malich miwuoro to koro ochalo gi dhako ma chwore otho! Ne en ruoth madhako e kind pinje, to tinde osebedo misumba.\n2. Oywak malit gotieno, pi wangʼe ridore e lembe. Kuom joherane duto, onge moro manyalo hoye. Osiepene duto osendhoge kendo gisebedo jowasike.\n3. Bangʼ sand gi tij achuna, Juda oseter e twech. Odak e dier ogendini kendo oonge kar yweyo. Jogo duto malawe osemake kapod en e chandruok malich.\n4. Yore madhiyo Sayun ywagore, nimar onge ngʼato mabiro e nyasi mag sewni moyier. Dhorangeye duto odongʼ nono maonge ji, jodologe ywak ka chur, jotichge ma nyiri okuyo, to en owuon en gi lit malich.\n5. Wasike ema tinde otelone, kendo wasikego dhi maber. Jehova Nyasaye osekelone chandruok nikech richone mangʼeny. Nyithinde oseter e twech, kendo gisebedo kaka joma omaki e nyim wasigu.\n6. Duongʼ mar loch duto mane nyar Sayun nigo oserumo. Jodonge chalo gi mwanda modenyo ma ok yud lum machamo, giringo ka gionge gi teko e nyim joma lawogi.\n7. E ndalo mane Jerusalem ni e chandruok kod chuny lit, noparo mwandune duto mane en-go e ndalo machon. Wasike nojare kendo onyiero kuom thagruok mage.\n8. Jerusalem osetimo richo madongo omiyo koro osebedo mochido. Ji duto mane omiye luor koro ochaye, nimar giseneno duge; kendo koro oywak kochur nikech wiye kuot.\n9. Chilo ma en-go omienore e lepe, ne ok odewo gima biro timorene bangʼe. Nopodho malich miwuoro, to onge ngʼama ne nyalo hoye. Yaye Jehova Nyasaye, neye chandruok ma an-go, nimar wasigu oseloyo.\n10. Wasigu oseyako mwandune duto; oseneno ogendini ma jopiny ka donjoe kare maler mar lemo, jogo misekwero ni kik donji e kari maler mar lemo.\n11. Joge duto chur kaywagore ka gimanyo chiemo; giloko mwandugi mondo giyud chiemo, mondo gibed mangima. “Yaye Jehova Nyasaye, neye kendo iparae, nimar ji ochaya.”\n12. Un ji duto makadho, onge lich muneno kuom gima timorenani? Lokreuru anena mondo unee, ka bende nitiere masira machielo machalo gi masira moyudani, ma Jehova Nyasaye oseketo kuoma e odiechiengʼ mar mirimbe mager?\n13. Ne ooro mach koa e polo, modonjo e chokena. Nochiko obadho momako tiendena kendo nodwoka chien. Nomiya abedo modhier kadongʼ kenda ka aol maonge teko odiechiengʼ duto.\n14. Richona osetwe e ngʼuta ka jok; adier osetweyogi gi lwete owuon. Oseketgi e ngʼuta kendo Ruoth Nyasaye osetieko tekra, bende osejwangʼa e lwet joma ok anyal loyo.\n15. “Ruoth Nyasaye osekwedo jolweny maga duto; osechoko jolweny mondo omonja, kendo otiek yawuota ma jolweny. Ruoth Nyasaye osekumo nyar Juda mapok ongʼeyo chwo e kare mar biyo olemb mzabibu.\n16. “Ma emomiyo aywak kendo pi wangʼa mol e lemba. Onge ngʼat machiegni koda ma dihoya, bende onge ngʼat ma dikwe chunya. Nyithinda odongʼ kiye nikech wasigu oselocho.”\n17. Sayun tingʼo bedene malo kaywak, to onge ngʼama nyalo hoye. Jehova Nyasaye oseketo chik ni Jakobo, ni jogo modak bute, mondo obed wasike; Jerusalem osebedo gima ochido e diergi.\n18. Jehova Nyasaye en Nyasaye makare, to kata kamano ne angʼanyo ne chikene. Winjuru, un ji duto; kendo neeuru kaka achandora. Yawuota gi nyiga osemaki moter e twech.\n19. Ne aluongo osiepena, to ne gindhoga. Jodolo maga gi jodonga notho e dala maduongʼ, kane gimanyo chiemo mondo gibed mangima.\n20. Yaye Jehova Nyasaye, nee kaka anie chandruok malich! Iya nyawni, kendo chunya chandore malich, nikech ok aseluoro chikeni. Lweny nego ji oko mar dala to ei dala bende tho nekoe.\n21. Ji osewinjo ywakna, to onge ngʼama dewa. Wasika duto osewinjo chandruokna; kendo gimor kuom gik ma isetimona. Mad ikel odiechiengʼ mane iselando mondo omi gichal koda.\n22. We mondo timbegi mamono ochop e nyimi; kendo timnegi, mana kaka isetimona kuom richona duto. An gi pek mangʼeny kendo chunya onyosore.\n1. Mano kaka Ruoth Nyasaye osekumo Nyar Sayun gi mirimbe motwere ka rumbi! Duongʼ mar Israel ma yande otundo nyaka e polo, osewito piny, bende kuom mirimbe ok oseparo ni en raten mar tiende.\n2. Ruoth Nyasaye oseketho mier duto mag Jakobo ka ok odewo; nikech mirimbe osemuko kuonde mochiel motegno mag Nyar Juda. Nokuodo wi jopinyno gi jotende mi odwoko lochgi chien.\n3. Osetieko teko mar jo-Israel gi mirimbe mager, kendo osejwangʼogi e lwet wasikgi. Osewengʼo ka Jakobo kaka mach mager makakni ma wangʼo gik moko duto molwore.\n4. Oseywayo atungʼe mar kedo gi joge mana ka gima gin wasike. Kaka jasigu neko, osenego jogo duto mane nenore mabeyo e wangʼ, kendo oseolo mirimbe oko ka mach kuom hemb Nyar Sayun.\n5. Ruoth Nyasaye chalo gi jasigu; kendo osetieko Israel! Osemuko ute Israel duto mag ruoth kendo oseketho mieche mochiel motegno. Osemedo ywagruok kod kuyo ne Nyar Juda.\n6. Oseketho kare mar dak mana ka puodho moketh chambe modongʼ nono, kendo osemuko kare mar romo. Jehova Nyasaye osemiyo Sayun wiye owil kod sewni moyier gi Sabatoge; kendo kuom mirimbe mager, osejwangʼo ruoth kaachiel gi jadolo.\n7. Ruoth Nyasaye osedagi kendone mar misango kendo jwangʼo kare maler mar lemo. Osechiwo ohinga mag kuonde mag dak e lwet wasigu; gisegoyo koko e od Jehova Nyasaye mana kaka ne itimo e odiechiengʼ mar sawo moyier.\n8. Jehova Nyasaye osechano muko ohinga molworo Nyar Sayun. Oserieyo rapim kendo ne ok ogengʼo lwete mondo kik okethe. Nomiyo chiel ma oko mar dala kod ohinga oyiengni, giduto kaachiel ne gimukore mi gigore piny.\n9. Dhorangeyene osegore piny molal ei lowo, oseturo lodi mage kendo kethogi. Ruodhe gi jodonge oke e kind ogendini, chik onge koro, to jonabi mage koro ok yud fweny moa kuom Jehova Nyasaye.\n10. Jodongo mag nyar Sayun, obedo piny kolingʼ thi, gisebuko wiyegi gi buru kendo girwako piende gugru. Nyi Jerusalem osekulo wiyegi piny.\n11. Wangʼa ojony nikech ywak, chunya ool, kendo chandore malit nikech joga osetieki, kendo nyithindo kod nyithindo mayom kech nego e yore mag dala maduongʼ.\n12. Kech negogi e kor minegi, ka jogo mohiny e lweny e yore mag dala maduongʼ, mi gipodhi, omiyo gipenjo minegi niya, “Ere chiemo kod divai?”\n13. Yaye Nyar Jerusalem, en angʼo madawach kuomi? Koso en angʼo ma dapimigo? Yaye Nyar Sayun mapok ongʼeyo dichwo, en angʼo ma dapimigo, koso en angʼo ma dahoyigo? Adhola ma in-go tut mana ka nam. Ere ngʼama dithiedhnigo?\n14. Fweny mane jonabi magi oneno ne ok adiera, to gin mana miriambo lilo, ne ok ginyisi richoni mondo omi kik teri e twech. To fweny mane ginyisi ne gin mana weche mag miriambo kendo ma wito ji.\n15. Ji duto makadho buti pamo ni lwetegi; gijari kendo gikino wigi kuom gigo mosetimorene Nyar Jerusalem, ka gipenjore niya, “Bende ma e dala maduongʼ ma yande ongʼere ni dala maler, kendo mor mar piny mangima?”\n16. Wasiki duto wuoyo marach kuomi; gijari ka gikayo lekegi kagiwacho niya, “Wasetieke chuth. Ma e ndalo mane wasebedo ka warito; adier, osechopo ma wanene.”\n17. Jehova Nyasaye osetimo gima ne osechano; osechopo mano mane owacho, ma en gima nochiko chon. Osetieki ma ok odewo, kendo osemiyo wasigu goyoni siboi, komedogi teko.\n18. Chunje ji ywak ni Ruoth Nyasaye. Yaye ohinga mar Nyar Sayun, we pi wangʼi omol ka aora, odiechiengʼ gotieno; kik iywe kata matin, kendo pi wangʼi kik chogi.\n19. Aa malo, ywagi otieno duto, e kindego mag arita ma otieno chakore, kendo weche duto manie chunyi ol oko ka pi e nyim Ruoth Nyasaye. Tingʼ bedeni malo kilame nikech nyithindi, ma kech nego e wangʼ yore duto.\n20. Yaye Jehova Nyasaye winjie wachni: En ngʼa misetimone gima lit machal kama? Bende mon dicham nyithindgi ma giserito maber kama? Koso jodolo gi jonabi dinegi e kama ler mar lemo mar Ruoth Nyasaye adier?\n21. Jomatindo gi jomadongo nindo e yore motimo buru; yawuota gi nyiga oseneg gi ligangla. Isenegogi ka in gi mirima kendo isetiekogi ka ok idewo.\n22. Ne iluongo masira koa kuonde duto mana ka ji mabiro e nyasi moro maduongʼ. E odiechiengʼ mar mirimb Jehova Nyasaye onge ngʼato mane otony kata mane odongʼ kangima. Kuom joga mane apidho kendo arito, wasika osetieko.\n137. In ngʼat makare, yaye Jehova Nyasaye, kendo chikeni nikare.\n138. Chike misendiko nikare, inyalo genogi chuth.\n139. Hera matut ma aherogo wachni tieka, nimar wasika ok dew wachni.\n140. Singruok magi osetem maber chuth, omiyo jatichni oherogi.\n141. Kata obedo ni an chien kendo ji ochaya, to wiya ok nyal wil gi bucheni.\n142. Timni makare osiko kendo chikni en adier,\n143. Chandruok kod malit osebirona, kata kamano chikeni e morna.\n144. Chikeni nikare nyaka chiengʼ, omiyo miya ngʼeyo mondo abed mangima.\n9. Ka ngʼato odino ite ne chik, kata mana lemone bende richo.\n10. Ngʼat matero ngʼat moriere tir e yo mar richo biro podho e obetone owuon, to ngʼat ma ok cha biro yudo pok maber.\n1. Par ne ji mondo ochiw luor ne jotelo. Nyisgi mondo giwinj chik kendo mondo gibed moikore ne timo gimoro amora maber,\n2. kik giketh nying ngʼato angʼata, gibed joma ohero kwe, kendo ma paro mar konyo jowetegi, ka ginyiso muolo madier ne ji duto.\n3. Nikech wan bende chon ne wan joma ofuwo ma ok winj wach kendo wasumbini mag kit gombo gi mor mayoreyore mag ringruok. Ngimawa mapile nopongʼ gi ichlit gi nyiego; ka ji mon kodwa kendo wan bende onge winjruok e kindwa.\n4. To kane ngʼwono kod hera mar Nyasaye ma Jawarwa ofwenyore to nowarowa.\n5. Ne ok owarowa nikech tim moro makare mane wasetimo, to ne owarowa mana nikech ngʼwonone owuon. Nowarowa gi luok mane Roho Maler okelonwago ngima manyien kod nywol manyien.\n6. Kuom Yesu Kristo ma Jawarwa Nyasaye noolonwa Roho mogundho,\n7. mondo ka oseketwa kare kuom ngʼwonone to wabed jocham mwandune, ka wan gi geno mar yudo ngima mochwere.\n8. Wachni en wach madiera. Kendo adwaro ni ijiw wechegi mondo joma oseketo genogi kuom Nyasaye otangʼ mondo gichiwre mar timo gik mabeyo. Gigi gin gik malongʼo chuth, kendo kelo konyruok ne ji duto.\n9. To pogri gi mbekni mofuwo gi sigendini mag anywola gi mino wach kod dhawo kuom weche mag chike, nikech gik ma kamago ok kel konyruok kendo gionge tich.\n10. Siem ngʼat makelo pogruok dichiel, to kisesiemo ngʼat makelo pogruok diriyo to pogri kode chuth.\n11. Bed kingʼeyo gadiera ni ngʼama kamano en Jaricho ma pache okethore kendo en ngʼama ketho kongʼeyo.\n12. Bangʼe kaseoro Artemas kata Tukiko iri, to item matek mondo ibi ira piyo Nikopoli, nikech asechano mar bet kuno kinde chwiri.\n13. Tim matek mondo ikony Zena ngʼat molony e chik kod Apolo e wuodhgi, kendo ne ni giyudo gik moko duto magidwaro.\n14. Jowa nyaka puonjre keto chunygi kuom timo gik mabeyo, mondo eka giyud gik ma gikonyorego e ngimagi mapile kendo kik gidagi e ngima ma ok kel konyruok.\n15. Ji duto man koda ooroni mos. Mosnwa joma oherowa kuom yie. Ngʼwono obed kodu uduto.


Ne Wuon Abila,\nAdwoko erokamano kuom lero chike Luo e kidienje mopogore opogore.\nDaher winjo dwoko kuom penjoni\nKuom golo ligala (kata goyo dala)\nPenjo:- Ang'o momiyo wuoyi manene goyo dala nyaka bed-gi lee, gweno mathuon kod ratong'? Bende nitie gima gigi onyiso e chike Luo? Kuom ranyisi, mar ang'o gweno ma thuon ma-ok nyaburi?\n- Kindeni lony mag okoche osekwako thurwa. Ji thoth ohingo piny. Puothe migoloye ligala tin. Pile pile waneno e gwenge momakore gi bombe madongo kaka Kisumo Winam, yawuoyi ok go dala. Kuom ranyisi, ka kwereni ne gin ja Kisumo Kanyakwar ma sani piny-gi en Manyatta Estate, Kisumo. Ere kaka obiro goyo dala? Bende onyalo luwo chike Luo mag goyo dala kaka iporo-no adier? Ka waskar oneno oting'o ojalo kaka beti to ginyalo terre Kodiaga ni en jamecho. Bende ka jokapango man Manyatta oneno odiyo thuon gweno e bwombe kar odhiambo, kigidek paro ni odhi ka ajuoga nego dhano nono to kata ni en jajuog otenga! Koro ere kaka jali biro goyo dala? Wuon abila iwacho kama: Kaka itimo ema; itero gweno mathuon kama iparoni inyalo gere odno, kendo onindo kuro.Wuon abila, ooyo, odak ja Kisumo kata ja Kano Ahero Pasi tim kamano kindeni nimar kinyne odak oyud gweno-no ngang'! Suya mar gwend abula ema kiny owinjo ka "jirani" bulo rayier! Omiyo penjo en kama: Chike Luo miwachogi, bende pod jo-Luo duto nyalo luwogi adier e piny ka piny?\nAn Okela agwata kinyodhi, ja Gondho Lek, rwath nyiero koneno kama berne.\nDwoko:- Lee ne en mar baro/tong’o yien mar keto mise mar kiru. Gweno mathuon nebedo kaka ranyisi mar wuon pacho nikech en ema chiewoji kogwen kendo okonyo kuom kayo sise (nyibuche/nyiburni e pacho). Nyaburi ok tigo e gero ligala nimar kata jaduong’ ma pok ogwedhi gi wuoyi ok yot mondo okaw nyare maduong’ mondo ochung’ kar wuoyi.\nMano ne miyo jodongo rito nyaka chop oyud wuoyi eka odhi goyo dala. Wuoyi kata thuon gweno nitiyogo kaka osimbo mar rito pacho nimar wuoyi ok dhi tedo mana kaka thuon gweno bende ok riembi oko.\nRatong’ nitiyogo kuom beto lum gi yiende matindo tindo e kar keto ligala. Nimar ndalo machon piny ne bet oyugno kendo ne nyaka bet bungu kapok odong’ lela mar keto kiru.\nBende wuoyi modak e boma (Kisumo, Buore, kata Nam Chumbi) nyalo goyo pacho? Dwoko en ni; Ee..! Nyaka ogol ligala eka en wuod Luo gi tiende. Kapod odak e od kapango to mano pok ogolo dala. Mano to chike mag okoche momako yawuoyi gi dinde jolibamba ema koro osemiyo mago timore, iwinjo ka giwacho ni mag piny Ruoth Oloyo! Anto adwoki ni mag piny itieko mana gi chike kwere nimar piny ema wadakie. Mag Polo to itieko mana e Polo ma pok wadhiye bende ok wang’eyo kata entie adier! Kik wawuond rawere gi lony jo-Wagunda.\nJogwenge mokiewo gi boma ma Kisumo kaka Joka-Nyakwar, tinde thoro sudore mabor gi boma kendo gi ng'iewo lowo kuom omenda magiseloso e ute mag apangago. nimar dhoch moko nitie ma ok yot loko e boma kama ji oriwore gi dhoudi ma moko. Mano inyalo kawi ni in jajuok. Jogo ma onge gi nyalo bende nyalo rito mondi nyaka giyud omenda moro mar timo kamano. Chike Kwere nolosi ka bombegi onge omiyo sani koro ogajore ma nyaka watim referendum korka wanyalo rieyo kuonde mane ok oler endalo machon.\nAkweri ni mano wich diny kendo dok chien, Jolibambago noweyo chike kwere e ndalo mane lwenje omonjogi (idendo gi dho Ngere ni Reformation and Renaissance) ndalo mane jo-Roma gi jo-Oturo Nyamolo (Turkey) endalo loch Ottoman Empire omonjo pinje Ulaya madiere. Mano nomiyo gimanyo kaka dindegi nyalo landore e pinje ma moko kaka; Afrika, Amerka, Asia gi ma moko.\nWuoyi modak e boma ka diny mar lowo nyalo mone golo ligala to nyaka ongiew lowo kama oyangore monyalo kete kiru mare.\nKodiaga to en mar joma Raronje kata jo-Miganga, sirkal to timbegi omuomo wang’ to chikewa bende nyaka wadhigo nyime. Gweno to gwendi ma kata jo-Manyatta wache ang’o to onge kuma giterie.\nBoma bende ok tieke kweche maka mago gigo itimo e gweng’ kuma inyalo gere pacho. Boma igere ute mipango kata mag ohala, omiyo nyaka wapog wechegi, ni mar boma itieko mana e boma to mar kwere bende nyaka watiek mana e aluor mar pacho.\nTero gweno kama idwaro gede nyiso ni itemo limo thim ka kanyo bende ber gi keto kiru. Ka jomibadhi oloke kado kata othole chuny odiwuor to mano nyiso ni hap golo ligala onge. Ichako ikudori kende ipenjo jodongo ka bende inyalo gedo kanyo ka gima kamano osetimore. Wuon Abila nyalo miyi manyasi mar gwedho pacho kendo ichako itimo mana kaka chik kwere dwaro. Gima kik itim en mwomo chike kwere gi wang’ matek.\nMiluma to tinde omako rawere maka giwinjo ka thuon gweno kok e kor thim to mano giloke kado. Mago to ok monwa luwo chike mag golo pacho.\nWach mogik en nito bende pod wanyalo rito chikegi duto? Dwoko yot; Ee..! Ka in ja-Luo gi tiende to nyaka iluw chikegi ndalo duto. Ka in Abaluo to luw mana chike libambago.\nHap Nyakalaga otau ndalo duto keto omedu mijing’o mar mako chike kwere kendo ritogi nyaka chieng’! Adikinyi minwa; Nyar Nam mondo omenynwa yor mako chike kendo ritogi! Ogonya mondo ogonywa kuom timbe mag mibadhi mag timo agwambo!\nAn Wuon Abila\nRevised: 03 Oct 2004 13:35:23 +0200 .


Tich Joote 15 - Holy Bible [Luo Bible 2015] - (TiJo 15)\nJomoko noa Judea, mi obiro Antiokia, kendo ochako puonjo owete ka wachonigi niya, “Ka ok oteru nyangu kaka Chik Musa dwaro, to ok unyal yudo warruok.”\nTo Paulo gi Barnaba nodhaw kodgi matek kakwerogi, omiyo owete noneno ni mondo ji ariyogo kaachiel gi jomoko odhi Jerusalem owuo gi joote kod jodong jo-Kristo kuom wachno.\nKuom mano, jo-Kristo duto nokowogi, kendo ka ne gikadho e piny Foinike gi piny Samaria ne gihulo kaka joma ok jo-Yahudi oselokore moyie kuom Yesu. Wachno nomiyo owete mamoko duto odoko mamor ahinya.\nKane gichopo Jerusalem, jo-Kristo duto man kuno, gi joote kod jodongo norwakogi. Eka ne ginyisogi gik moko duto mane Nyasaye osemiyo gitimo.\nTo moko kuom jo-Farisai moyie kuom Yesu nochung’ mowacho niya, “Joma ok jo-Yahudi nyaka ter nyangu, kendo nyaka nyisgi mondo girit Chik Musa.”\nEka joote kod jodongo nochokore mondo one ane wachno.\nKane gisewuoyo aming’a, Petro nochung’ mowacho niya, “Owetewa, ung’eyo ni chon Nyasaye noyiera kuomu mondo aland Wach Maber ni joma ok jo-Yahudi mondo giwinji kendo giyie kuom Yesu.\nNyasaye, mong’eyo chuny ji duto, nomiyogi Roho Maler mana kaka nomiyowa, konyisogo ni oyie kodgi.\nNopuodho chunygi nikech ne giyie kuome, kotimonigi mana kaka notimonwa.\nKoro ere gima omiyo udwaro temo Nyasaye, kumiyo jopuonjre ting’ mapek mane kwerewa ok nyal ting’o, kata ma wan bende ok wanyal ting’o?\nOoyo, wayie ni kaka iwarowa kuom ng’wono mar Ruoth Yesu, e kaka gin bende iwarogi.”\nWechego nomiyo ji duto oling’, mochiko itgi ka Barnaba gi Paulo hulo ranyisi gi honni mane Nyasaye osemiyo gitimo ni joma ok jo-Yahudi.\nKane gisetieko wuoyo, Jakobo noloso kawacho niya, “Owetena, winjauru!\nSimon osenyisowa kaka Nyasaye nochako chon mondo okwa jomoko kuom joma ok jo-Yahudi olok joge owuon.\nWeche mane jonabi okoro bende oyie gi wachno, mana kaka Muma wacho niya,\n‘Ruoth Nyasaye wacho ni, “Bang’ wechego anaduogi, kendo anachung od Daudi mosepodho. Anachak ager kuonde momukore, mi achunge kendo.\nKamano ji duto nodwar Ruoth, koda ka joma ok jo-Yahudi, ma aseluongo mondo obed joga awuon!”\nRuoth Nyasaye mane ohulo wechego chon ema owacho kamano.’ ”\nEka Jakobo nomedo wacho ni, “An aneno ni ok onego wachand joma ok jo-Yahudi ma olokore oyie kuom Nyasaye gi chike moko matindotindo.\nTo onego wandiknigi barua ma nyisogi ni nyaka giritre kuom gik ma ok ler nikech gik ma kamago osechiw ni nyiseche manono. Bende kik giterre, kendo kik gicham gima ode, bende kik gicham remo.\nMano oromo, nikech nyaka nene osesom Chik Musa kuom ndalo mathoth e ut lemo, chieng’ Sabato ka chieng’ Sabato, kendo wachne ilando e mier duto.”\nBang’ mano, joote kod jodongo, kaachiel gi jo-Kristo duto, noneno ni ber mondo giyier jomoko kuomgi odhi Antiokia gi Paulo kod Barnaba. Kuom mano, ne giyiero Juda miluongo ni Barsaba, kod Sila, mane jotend owete.\nNe gitero barua mondik ni, “Wan joote gi oweteu madongo, wamosou uduto un owete ma ok jo-Yahudi modak Antiokia gi Siria kod Kilikia.\nWasewinjo kaka jomoko moa kuomwa osechandou gi weche mathago chunyu, to wan ne ok waorogi.\nEmomiyo waduto waseneno gi chuny achiel ni ber mondo wayier jomoko waor iru, kaachiel gi Barnaba kod Paulo, ma gin owetewa mwahero,\nkendo ma osechiwo ngimagi nikech nying Ruoth Yesu Kristo.\nEro, waseoro Juda gi Sila, ma bende biro nyisou gi dhogi weche duto ma wasendiko.\nEn dwaro mar Roho Maler kod dwaro marwa ni mondo kik waket ting’ moro mapek kuomu mak mana chike moko mowinjore, ema onego uluw.\nTo chikego e magi: Kik ucham chiemo mosetimgo misango ni nyiseche manono, kendo kik ucham remo kata gima ode, bende kik uterru. Kuritoru kuom gigo duto, to unudhi nyime maber. Oritu.”\nKamano joote noor modhi Antiokia. Ne gichoko oganda joma oyie duto, mi gimiyo baruano.\nKane gisesome, ne gidoko mamor ahinya giduto kuom jip mane giyudo.\nJuda gi Sila, mane gin johul wach moa kuom Nyasaye, ne jowuoyo gi owete ka gijiwogi gi weche mang’eny, kendo gimiyogi teko.\nKane gisebet kuno kuom ndalo moromo, owete ne ogonyogi, mi gidok ka gitero mos ni joma ne oorogi.\nSila to noneno ni ber mondo odong’ kuno.\nPaulo gi Barnaba ne jobet Antiokia kuom ndalo moko, mi giriwore gi jomoko mang’eny kuno kuom puonjo kendo lando Wach Maber mar Nyasaye.\nBang’ ndalo moko Paulo nowacho ni Barnaba ni, “Wadogi mondo wane owetewa e mier duto mane walandoe Wach Ruoth, mondo wane ane kaka gibet.”\nBarnaba ne dwaro kawo Johana, ma bende iluongo ni Mariko mondo gidhigo,\nto Paulo ne oparo ni ok ber dhi kode, nikech noyudo oseweyogi Pamfulia, modok kapok gitieko tijgi.\nWachno nomiyo gidwokore matek gi Barnaba mi gipogore. Barnaba nokawo Mariko, mi okwang’ odhi Saipras.\nPaulo to noyiero Sila, kendo ka ne owete osekwayonigi Nyasaye mondo oguedhgi, nowuok.\nNowuotho e piny Siria gi piny Kilikia duto, kolando wach maber, kendo otego kanyakla duto mag Kristo.


To un owetena, noluongu mondo ubed thuolo, to kik uwe mondo thuolo ma un-gono mi utim gimoro amora mudwaro, to ng’ato ka ng’ato kuomu mondo okony wadgi kuom hera,\nEka Yesu noluongo oganda mane oyudo ochokore, kaachiel gi jopuonjrene, mi owachonigi niya, “Ka ng’ato dwaro luwa, to nyaka okwerre owuon, mi okaw msalape kendo oluwa,\nWinji! Achung’ e dhoot kendo adwong’o. Ka ng’ato owinjo dwonda, mi oyawo dhoot, to anadonj ire, kendo anachiem kode, to en bende nochiem koda.\nOmiyo ng’ama tamore winjo wach joma nie loch to tamore winjo mana gima Nyasaye ema oketo. Ng’ato ang’ata matimo kamano nokel kum kuome owuon,\n To gima awachonu e ma: Wuothuru kuom Roho, eka ok unutim gik ma ngima mar dhano gombo, nikech gombo mar ngima dhano kedo gi dwaro mar Roho, kendo dwaro mar Roho kedo gi gombo mar ngima dhano. Gik moko ariyogo monre, omiyo ok unyal timo gik mudwaro timo.


Mathayo 26 | Muma e Intanet | New World Translation (1984)\nJodolo poro wach mondo gineg Yesu (1-5)\nOol mo ma nigi suya mamit kuom Yesu (6-13)\nPasaka mogik kod ndhogo Yesu (14-25)\nChakruok mar Chiemo Modhiambo mar Ruoth (26-30)\nOkor ni Petro ne dhi kwer ni ok ong’eyo Yesu (31-35)\nYesu lemo Gethsemane (36-46)\nYesu imako (47-56)\nIyalo Yesu e nyim Sanhedrin (57-68)\nPetro kwer ni ok ong’eyo Yesu (69-75)\n26 Koro ka Yesu nosetieko wechego duto, nowacho ne jopuonjrene niya: 2 “Ung’eyo ni chakre sani odong’ odiechienge ariyo to Pasaka timore, kendo ibiro chiw Wuod dhano mondo onege e yath.” 3 Eka jodong-jodolo kod jodongo mag oganda nochokore e laru mar jadolo maduong’ ma ne nyinge Kayafa, 4 kendo ne giriwo paro e kindgi mondo gimak Yesu ka gitiyo gi wuond mariek mondo ginege. 5 To ne giwacho kama: “Ok e kinde sawo dipo ka koko obetie e kind oganda.” 6 Kane Yesu ni Bethania e od Simon jadhoho, 7 dhako moro ma ne nigi chupa molos gi kidi mar alabasta moting’o mo ma nigi suya mamit, kendo ma nengone tek ahinya, nobiro mochako olo morno e wi Yesu sama nochiemo. 8 Kane jopuonjrene oneno mano, ne gibedo gi mirima mi ne gipenjo niya: “Morni kethore kama nang’o? 9 Nimar dine ous morni pesa mang’eny mondo omi joma odhier.” 10 Kong’eyo mano, Yesu nopenjogi kama: “Ang’o momiyo utemo chando dhakoni? Osetimona tim maber. 11 Nimar kinde duto un gi joma odhier, an to ok ubi bedo koda kinde duto. 12 Sama dhakoni a oketo mo ma nigi suya mamitni e denda, a otimo kamano mondo oika ne yik. 13 Adier awachonu ni, kamoro amora ma wach maberni ibiro landie e piny duto, gima dhakoni osetimoni bende nowach kaka rapar mare.” 14 Eka achiel kuom ji Apar Gariyoka, miluongo ni Judas Iskariot, ne odhi ir jodong-jodolo 15 mi nopenjogi kama: “Ang’o ma ubiro miya mondo andhognugo?” Ne gisingo ni gibiro miye pesa ma mingli mag fedha 30. 16 Omiyo, chakre kanyo nosiko komanyo thuolo maber mar ndhoge. 17 E odiechieng’ mokwongo mar sawo mar Makate Maonge Thowi, jopuonjre Yesu nobiro ire mi gipenje kama: “Idwaro ni wadhi waikni kanye mondo ichamie Pasaka?” 18 Nodwokogi niya: “Donjuru e taon ir Ng’ane-ng’ane kendo uwachne ni, ‘Japuonj owacho kama: “Kinde ma noketna chiegni; abiro timo Pasaka gi jopuonjrena e odi.”’” 19 Omiyo, jopuonjre notimo kaka Yesu nochikogi, mi ne giiko gik moko ne Pasaka. 20 Koro ka nosechopo odhiambo, nobet piny e mesa gi jopuonjrene apar gariyo. 21 Sama ne gichiemo, nowacho kama: “Adier awachonu ni, ng’at achiel kuomu biro ndhoga.” 22 Nikech wachno ne litnegi ahinya, giduto ng’ato ka ng’ato ne gichako penje niya: “Ruoth, dobed an, koso?” 23 Nodwokogi kama: “Jal ma luto lwete koda e bakul e jalno ma biro ndhoga. 24 Adier, Wuod dhano dhi tho mana kaka nondik kuome, to yaye nobed malit ne ng’atno ma Wuod dhano indhogo kokalo kuome! Dine obedo maber moloyo ka dine ok onyuol ng’atno.” 25 Judas, jal ma ne chiegni ndhoge nopenjo kama: “Rabi, dobed an, koso?” Yesu nodwoke niya: “In iwuon isewacho.” 26 Sama ne gidhi nyime gi chiemo, Yesu nokawo makate kendo bang’ guedho, nong’ingo, eka nomiyo jopuonjrene kowacho niya: “Kawuru ucham. Mani ochung’ ne ringra.” 27 Kendo nokawo okombe eka bang’ goyo erokamano nomiyogi kowacho niya: “Madheuru uduto, 28 nimar mani ochung’ ne ‘remba mar singruok’ ma biro chuer mondo owe ne ji mang’eny richogi. 29 To awachonu niya: Ok anachak amadh divai mar olemb mzabibuni kendo nyaka chop chieng’no ma abiro madhee manyien kodu e Pinyruodh Wuora.” 30 Gikone, bang’ wero wende mag pako Nyasaye, ne giwuok mi gidhi e Got Zeituni. 31 Eka Yesu nowachonegi niya: “E otienoni, uduto ubiro chwanyoru nikech an, nimar ondik kama: ‘Abiro goyo jakwath kendo rombe mag kueth biro ke.’ 32 To ka osechiera, abiro dhi Galili motelonu.” 33 To Petro nodwoke niya: “Kata ka jomamokogo duto ochwanyore nikech in, an to ok abi chwanyora ngang’!” 34 Yesu nowachone kama: “Adier awachoni ni, e otienoni, ka pok thwon-gweno okok, ibiro kwer nyadidek ni ok ing’eya.” 35 Petro nodwoke niya: “Kata kochuno ni atho kodi, ok abi kwer ngang’ ni ok ang’eyi.” Jopuonjrene mamokogo duto bende nowacho mana kamano. 36 Eka Yesu nochopo kodgi nyaka kama iluongo ni Gethsemane, mi nowacho ne jopuonjrene niya: “Beduru piny kae sama an adhi kacha mondo alem.” 37 Eka nokawo Petro gi yawuot Zebedi ariyo modhigo, mi nochako bedo gi kuyo ka chunye chandore ahinya. 38 Mi nowachonegi niya: “Chunya nigi kuyo maduong’ ma datho kata. Beduru kae kendo sikuru ka uneno kanyachiel koda.” 39 To ka nosedhi mabor matin, nopodho auma, mi nolemo kama: “Wuora, ka nyalore to gol okombeni oa kuoma. Kata kamano, ok kaka adwaro to kaka in idwaro.” 40 Kendo noduogo ir jopuonjrene monwang’ogi ka ginindo, mi nopenjo Petro niya: “Ok unyal neno ka urito koda kata mana kuom sa achiel kende? 41 Sikuru ka uneno kendo lemuru ma ok uwe, mondo kik udonj e tem. En adier ni chuny dwaro, to ringruok e ma nyap.” 42 Nodhi kendo mar ariyo molemo niya: “Wuora, ka ok nyalre mondo mani okal to ni nyaka amadhe, dwaroni e ma mondo otimre.” 43 Mi noduogo kendo moyudogi ka ginindo nimar nindo nohewogi. 44 Omiyo, noweyogi kendo, mi nodok lemo kendo mar adek, kowacho mana wecheka. 45 Eka noduogo ir jopuonjrene mowachonegi niya: “E sa ma kama unindo kendo uyueyo! Neuru! Sa midhi ndhogie Wuod dhano e lwet joricho osekayo machiegni. 46 Auru malo, wadhiuru. Neuru! Jandhokna osekayo machiegni.” 47 Ka pod nowuoyo, ne! Judas, achiel kuom ji Apar Gariyoka, nobiro ka en gi oganda mang’ongo moting’o ligengni gi arunge ka oorgi gi jodong-jodolo gi jodongo mag oganda. 48 Koro jandhokne noyudo osemiyogi ranyisi moro kowachonegi kama: “Ng’at ma abiro nyodho, mano e en; makeuru.” 49 Kendo nodhi moriere nyaka ir Yesu mowacho niya: “Misawa Rabi!” kae to nonyodhe gi mor. 50 To Yesu nopenje kama: “Omera, ang’o mokeli ka?” Eka ne gisudo nyime kendo ne gimako Yesu mondo gidhi kode. 51 To ne! achiel kuom joma ne nigi Yesu notero lwete mi owuodho liganglane kendo ne ochadho misumba mar jadolo maduong’, mi nong’ado ite oko. 52 Eka Yesu nowachone niya: “Duok liganglani kare, nimar jogo duto ma tiyo gi ligangla notho tho ligangla. 53 Koso iparo ni ok anyal sayo Wuora mondo oorna gie sani lijion* mokalo 12 mag malaike? 54 Ka en kamano, ere kaka Ndiko onego ochop ma nyiso ni nyaka timre e yo ma kama?” 55 E sano, Yesu nowacho ne oganda niya: “Ere gimomiyo ubirona ka uting’o ligengni gi arunge ka joma dhi mako jamecho? Pile ka pile najabet e hekalu ka apuonjo, to ok ne umaka. 56 To magi duto osetimore mondo weche ma jonabi nondiko ochop.” Eka jopuonjre duto ne ojwang’e mi giringo. 57 Joma nomako Yesu notere ir Kayafa, jadolo maduong’, kama jondiko gi jodongo ne ochokoree kanyachiel. 58 To Petro nosiko ka luwo bang’gi ka en mabor matin nyaka e laru mar jadolo maduong’, kendo bang’ donjo iye, nobet gi jotich mag ot mondo one gima ne dhi timore. 59 Koro jodong-jodolo gi buch Sanhedrin duto ne manyo wach mar miriambo ma ne ginyalo donjonego Yesu mondo ginege. 60 To ne ok giyudo wach moro amora kata obedo ni joneno mang’eny mag miriambo nobiro. Bang’e ji ariyo nobiro, 61 mi ne giwacho kama: “Ng’atni ne jawacho ni, ‘Anyalo goyo hekalu mar Nyasaye piny kendo gere gi ndalo adek.’” 62 Eka jadolo maduong’ ne ochung’ mopenje niya: “Ionge dwoko? En wach mane ma jogi donjonigo?” 63 To Yesu ne oling’ aling’a. Omiyo, jadolo maduong’ nowachone niya: “Kuong’ri gi Nyasaye mangima mondo iwachnwa ka in e Kristo Wuod Nyasaye!” 64 Yesu nokone kama: “In iwuon e miwacho. To awachonu niya: Chakre sani ubiro neno Wuod dhano kobet e bat korachwich ma nigi teko, kendo kobiro e boche polo.” 65 Eka jadolo maduong’ noyiecho lepe ma oko mowacho kama: “Osechayo Nyasaye! Ere tiende medo luongo joneno? Neuru! Koro usewinjo achayano. 66 Uneno nade?” Ne gidwoko niya: “Jali owinjore otho.” 67 Eka ne ging’ulo olaw e wang’e kendo ne gigoye adhong’. Moko nothalo wang’e 68 ka giwacho kama: “Kornwae wach, in Kristo. En ng’ano mogoyi?” 69 Koro Petro nobet oko e laru, kendo jatich moro ma nyako nobiro ire mowachone niya: “In bende a in gi Yesu ma Ja-Galili!” 70 To nokwer e nyimgi giduto kowacho kama: “Ok ang’eyo gima iwachono.” 71 Ka nowuok oko e dho rangach, nyako machielo nonene mowacho ne joma ne ni kanyo niya: “Ng’atni ne nigi Yesu Ja-Nazareth.” 72 Ne okwer kendo kokuong’ore niya: “Ok ang’eyo ng’atno!” 73 Matin bang’e, joma noyudo ochung’ kanyo nobiro kendo ne giwacho ne Petro kama: “Kuom adier, in bende in achiel kuomgi nimar adier kit wuoyoni nyiso mano.” 74 Eka nochako kuong’ore koramo niya: “Ok ang’eyo ng’atno!” To gikanyono, thwon-gweno nokok. 75 Eka Petro noparo wach ma Yesu nosewacho kama: “Ka pok thwon-gweno okok, ibiro kwer nyadidek ni ok ing’eya.” Kendo nowuok oko mi noywak malit ahinya.


Chakruok 37 - Holy Bible [Luo Bible 2020] - (Chak 37)\nJakobo nodak e piny Kanaan, kuma ne wuon-gi odakie.\nMa e nonro mar joka Jakobo. Kane Josef ja-higni apar gabiriyo, nohero kwayo jamb wuon-gi ka en kaachiel gi owetene ma yawuot Bilha kod yawuot Zilpa ma magi gin monde wuon-gi. To Josef nonyiso wuon-gi timbe moko maricho ma owetene ne timo.\nKoro Israel nohero Josef moloyo yawuote mamoko, nikech en nyathi mane onywolne ka oseti, kendo nolosone law mar kandho maber.\nKane owetene oneno ni wuon-gi ohero Josef moloyogi, negidoko mamon kode kendo ne ok ginyal wuoyo kode maber.\nChiengʼ moro Josef noleko, kendo kane onyiso owetene lekno, to owetene nomedo bedo mamon kode.\nNowachonegi niya, “Winjeuru kaka nende aleko:\nNe watweyo cham manie puodho eka apoya nono wi cham mane asetweyo nochungʼ tir, ka wiye chambu olworo wi chamba kendo okulorene.”\nOwetene nowachone niya, “Iparo ni inyalo telonwa? Bende inyalo telonwa adier?” Kendo negimedo bedo mamon kode nikech lekneno kod gimane owachonegi.\nEka Josef nochako oleko lek machielo, kendo nowacho ne owetene lekno. Nowachonegi niya, “Winjuru lek machielo manyoro aleko ni wangʼ chiengʼ gi dwe kod sulwe apar gachiel kulorena.”\nKane onyiso wuon-gi kaachiel gi owetene, wuon-gi nokwede kendo owachone niya, “Ma en lek manade manyoro ilekoni? Iparo ni minu kod an kod oweteni nyalo biro kuloreni mondo omiyi duongʼ?”\nOwetene ne nyiego omako kode, to wuon-gi to ne okano wechego e chunye.\nKoro noyudo owete Josef kwayo jamb wuon-gi machiegni gi Shekem,\neka Israel nowacho ne Josef niya, “Kaka ingʼeyo ni oweteni kwayo jamni machiegni gi Shekem; koro bi mondo aori irgi.” Josef nodwoke niya, “Mano ber.”\nKuom mano nowachone niya, “Dhiyo kendo ineane ka oweteni dhi maber kod jamni, kendo iduogna wach.” Kamano nooro Josef koa e Holo mar Hebron. Kane Josef otundo Shekem,\nngʼat moro noromo kode ka owuotho awuotha e thim mi openje niya, “Imanyo angʼo?”\nNodwoke niya, “Adwaro owetena. Kinyisa kuma gikwayoe jambgi?”\nNgʼatno nodwoke niya, “Gisewuok ka. Ne awinjo kagiwacho ni gidhi Dothan.” Kuom mano Josef noluwo bangʼ owetene kendo noyudogi machiegni gi Dothan.\nTo ne ginene kapod en mabor, kendo kane pok ochopo irgi, negichano mondo ginege.\nNegiwacho e kindgi giwegi niya, “Neuru jalek lek cha biro!\nBiuru mondo wanege kendo wawite e bungu moro achiel kendo wawach ni le moro mager nyonege. Eka mondo wane gima lekne biro timone.”\nKane Reuben owinjo ma notemo mondo ores Josef e lwet owetene. Nowachonegi niya, “Kik wanege.\nKik uchwer remo moro amora, witeuru e bugo manie thim kaeni, to kik uket lwetu kuome.” Reuben nowacho mondo ores Josef kendo odwoke ir wuon-gi.\nKuom mano kane Josef ochopo ir owetene ne gilonyo kandhone mane olos gi law maber kendo ma nengone tek,\nkendo ne gikawe mi giwite e bugo. Bugono ne ninono kendo pi ne onge e iye.\nKane gibet gichiemo negineno oganda mar jo-Ishmael koa Gilead. Ngamia notingʼo gik mangʼwe ngʼar, gi mane-mane kod yiende moko, kendo negiterogi Misri.\nJuda nowacho ne owetene niya, “Ere ohala ma wabiro yudo ka wanego owadwa kendo wapando rembe?\nBiuru mondo wause ne jo-Ishmael kendo kik waket lwetwa kuome; nikech en owadwa, ringrewa kendo rembwa.” Owetege noyie giwachno.\nKuom mano kane jo-ohala ma jo-Midian ochopo machiegni, owete Josef noywaye oko e bugo kendo nouse kuom shekel piero ariyo mar fedha ne jo-Ishmaelgo, mane otere Misri.\nKane Reuben odok e bugo mane owit e Josef kendo oyudo ni Josef onge kanyo, noyiecho lepe.\nNodok ir owetene mowachonegi niya, “Rawera cha onge kacha! Koro anyalo timo angʼo?”\nEka negikawo kandho Josef, mi giyangʼo diel kendo ginyumo kandho Josef e remb diel.\nNe gitero ne wuon-gi kandho Josef mane olos maber kendo ma nengone tek kagiwacho niya, “Ne wayudo kandhoni. Range ane maber ka en mar wuodi.”\nIsrael nofwenyo kendo owacho niya, “Ma en kandho wuoda! Le moro mager nonege. En adier ni le mager onego Josef mokidhe matindo tindo.”\nEka Jakobo noyiecho lepe, morwako pien gugru kendo noywago Josef wuode kuom ndalo mangʼeny.\nYawuote kod nyige duto nobiro mondo ohoye, to notamore ahoya. Nowacho niya, “Ooyo, abiro ywago wuoda nyaka atho aluw bangʼe.” Kuom mano wuon-gi noywage.\nTo jo-Midian nouso Josef e piny Misri ne Potifa, achiel kuom jotich mag Farao, jaduongʼ jorit od ruoth.


En Tich Mane ma Itimo e Bad Ofise mag Joneno mag Jehova?\nSOMO MAR 22\nJood Bethel tiyo e migawo mopogore opogore ka gikonyo e tije motudore gi tij lendo mitimo e pinje mang’eny. Nyalo bedo ni gitiyo tije mag loko dhok, goyo gasede, riwo buge, kanogi, loso vidio miwinjo koda mineno, kata konyo e yore mamoko e alworagi.\nKomiti mar Bad Ofis ema tayo tije kuno. Bura Matayo oketo Komiti mar Bad Ofis moting’o jodong-kanyakla molony adek kata mokalo kanyo mondo ota tije mitimo e ofisno. Komitino nyiso Bura Matayo dongruok mitimo e tij lendo e pinje duto ma gichung’ne kendo ginyiso Bura Matayo chandruoge ma giromogo. Ripode ma kamago konyo Bura Matayo ng’eyo weche monego oket e buge mibiro go kinde mabiro, weche monego owuo kuomgi e chokruoge kanyakla, koda e chokruoge madongo. Kinde ka kinde, Bura Matayo oro owete moko mondo olim bad ofise, kendo mondo gichiw weche ma konyo Komiti mag Bad Ofisego e chopo migepe maggi. (Ngeche 11:14) Kinde limbeno, ichano program makende moriwo twak migolo gi owadwa ma ofis maduong’ oorono mojiwogo jogo modak e alwora ma bad ofisno ochung’ne.\nGikonyo kanyakla duto manie alworagi. Nitie owete e bad ofisego ma omi migawo mar pwodho kwayo mar chako kanyakla manyien. Owete bende tayo tij lendo mar jopainia, jomisonari, koda jorit-alwora matiyo e alwora manie bwo bad ofisno. Gichano chokruoge mag alwora koda mag distrikt, gichano gedo mag Ute Romo, kendo gineno ni oter ne kanyakla ka kanyakla buge madwarore. Tije duto mitimo e bad ofis konyo e miyo tij lendo odhi nyime e yo mochanore maber.—1 Jo-Korintho 14:33, 40.\nEre kaka Komiti mar Bad Ofis riwo Bura Matayo lwedo?\nBad ofis chopo migepe mage?\nOrwak welo mondo odhi olim bad ofis moro amora chakre Wuok-Tich nyaka Tich-Abich mondo gine gik matimore kuno. Wakwayi mondo itim kamano. Sama itimo limbe ma kamano, rwakri kaka inyalo rwakori ka idhi e chokruok mar kanyakla. Neno Bethel biro tego yie mari.


KONYO JOK MOCHANDO. – Sky Fm\nKONYO JOK MOCHANDO.\nJotelo mopogore opogore okwa owuog oko mar konyo kedo ne oganda mochando to moloyo mond liete mondo okony e tingo malo ngimagi.\nMa en kaluwore kod jakom mar kanisa mar Summit bade ma Nyanza Kennedy Kasera ma neloso e gwenge mag kital e kar chung od bura ma Karachunyo e kinde ma nochwalo kony mar gero ot ne miyo moro ma chi liel e gwenge ma kono kuma nokwayo jotelo moyier koda ka jogo ma chunygi ler mondo okonye jolo jogo ma lwetgi ngich ngich.\nOlero ni kanisano obiro mondo okonye chwalo kony mopogore opogore kumotingo somb rowere ma chwo koda ka tingo malo ngima oganda e counties ma Kaluo kumotingo Siaya, Kisumu, Homabay koda ka Migori.\nMama ma nochwalne kony ma kamano nopuoyo chuny mar jatelono koduoko erokamano ne kanyakla mar kanisano ma koro ogole e midhiero mar onge ot ma osebedogo kuom thuolo malachno sama nyieke bende nopuoyo kowacho ni ogele e andaki mar gamo tuoche moloyo e kindegi ma koro koth chwe mathoth e pachoka.\nWeche ogogo ma nosir kod wuod miyono kanyakla kod achiel kuom jogweng ma kono ma bende noseyudo kony mar ot ma kamano kowuok kuom kanisano ma bende noduoko erokamano kokwayo mondo odhi mbele kod kony jogo ma ochando.\nJochiew Thieth Igeno Dok E Tich Kawuono.


Johana 18 - Holy Bible [Luo Bible 2020] - (Joh 18)\nKane Yesu osetieko lemo, nowuok gi jopuonjrene, mine gingʼado holo mar Kidron. Loka mar holono ne nitie puodho moro mane nigi yiende mag Zeituni, kendo Yesu nodonjo kanyo kaachiel gi jopuonjrene.\nTo Judas, mane oyudo ondhoge, nongʼeyo kanyo, nikech Yesu ne thoro romo gi jopuonjrene kanyo.\nOmiyo Judas nobiro e puodhono, kotelone migawo mar jolweny kod jotelo moko ma noa ir jodolo madongo gi jo-Farisai. Negitingʼo toje gi teyni kod gige lweny.\nTo kaka Yesu nongʼeyo gik moko duto mane biro timorene, nowuok oko mopenjogi niya, “En ngʼa mudwaro?”\nNegidwoko niya, “Wadwaro Yesu ma jo-Nazareth.” Yesu nowachonegi niya, “An e en.” (To Judas mane ndhoge bende nochungʼ kodgi kanyo).\nKane Yesu owachonegi niya, “An e En,” negigoyo okangʼ gidok chien mi gipodho piny.\nNochako openjogi niya, “En ngʼa mudwaro?” Kendo neginwoyone niya, “Wadwaro Yesu ma jo-Nazareth.”\nYesu nodwokogi niya, “Donge asenyisou ni An e En. Ka an ema umanya, to weuru jogi odhi mondi.”\nMano notimore mondo weche mane Yesu oyudo osewacho ochop kare. Nonyisogi niya, “Onge kata ngʼato achiel moselal kuom joma ne imiya.”\nYesu nokwero Petro kowachone niya, “Dwok liganglani e olalo! Idwaro mona metho e okombe ma Wuora osemiya nangʼo?”\nEka migawo mar jolweny gi jatendgi kod jotend jo-Yahudi nomako Yesu. Ne gitweye\nmi gitere ir Anas. Anas ne en jadolo maduongʼ e higano bende ne en jaduongʼ Kaifas.\nKaifas e ngʼama noyudo osengʼado rieko ni jo-Yahudi ni ber mondo ngʼato achiel otho ni ji duto.\nSimon Petro gi japuonjre machielo noluwo bangʼ Yesu. To nikech japuonjre machielono ne jadolo maduongʼ ongʼeyo, nodonjo gi Yesu nyaka ei laru mar jadolo maduongʼ,\nto Petro to nodongʼ karito e dhoot oko. Japuonjre machielo ma jadolo maduongʼ nongʼeyono noduogo mowuoyo gi nyako mane rito welo madonjo mi nokawo Petro gidonjogo iye.\nNyako mane ni e dhootno nopenjo Petro niya, “Donge in bende in achiel kuom jopuonjre ngʼatni, koso ariambo?” Nodwoke niya, “Ooyo, ok an.”\nTo nikech piny ne ngʼich, jotich gi jotelo nochungʼ kolworo mach manoyudo gisemoko mondo gio. Petro bende nochungʼ kodgi kanyo kaoyo mach.\nE thuolono jadolo maduongʼ nomiyo Yesu penjo kuom wach jopuonjrene kod puonjne.\nYesu nodwoke niya, “Asebedo ka awuoyo e lela ni oganda, kendo asebedo ka apuonjo ei sinagoke gi hekalu, kuonde ma jo-Yahudi duto chokoree. Onge gimoro amora masewacho lingʼ-lingʼ.\nEn angʼo momiyo umiya penjo? Penjuru joma osebedo ka winja. Gin gingʼeyo maber gima nawacho.”\nKane Yesu owacho kamano, achiel kuom askeche mane ochungʼ bute nothalo lembe kawacho niya, “Kamano e kaka inyalo dwoko jadolo maduongʼ adier?”\nTo Yesu nodwoke niya, “Kapo ni awachone gimoro amora marach to hul ane gino. To kapo nawacho adier to ithala nangʼo?”\nEka Anas nochiwo Yesu mondo oter ir Kaifas, jadolo maduongʼ, ka pod otweye.\nKane oyudo Simon Petro pod ochungʼ oyo mach, negipenje niya, “Idagi ni ok in achiel kuom jopuonjrene, koso iyie?” Nodagi kowacho niya, “Ooyo, ok an.”\nAchiel kuom jotich jadolo maduongʼ mane en wat ngʼat mane Petro ongʼado ite cha, nochome tir, kapenje niya, “Donge nende aneni kode e puoth Zeituni?”\nTo Petro nochako okwer kendo, kendo gikanyono thuon gweno nochako kok.\nEka jo-Yahudi nokawo Yesu koa ir Kaifas motere nyaka e od ruoth Pilato. Sechego koro piny nosechako yawore, omiyo jo-Yahudi ne ok odonjo ei dala ruoth, mondo kik gibed mogak. Negidwaro ni gicham Pasaka ka giler.\nOmiyo Pilato nowuoknigi oko mopenjogi niya, “Ngʼatni udonjone gi ketho mage?”\nNegidwoke niya, “Ka dine bed ni ok en jaketho, to dine ok wakele e nyimi ka.”\nPilato nowachonegi niya, “Kaweuru un uwegi udhi ungʼadne bura kaka chiku dwaro.” To jo-Yahudi nodagi, kagiwacho niya, “Wan waonge gi teko mar ngʼado ne ngʼato buch tho.”\nMano notimore mondo weche Yesu mane oyudo osewacho kuom tho mane obiro thogo ochop kare.\nEka Pilato nodok e ode, kendo noluongo Yesu ire mopenje niya, “In e ruodh jo-Yahudi?”\nYesu nopenje niya, “Gima ipenjano oa e pachi iwuon koso jomoko nono ema owachonigo kuoma?”\nPilato nodwoke niya, “Iparo ni an bende an ja-Yahudi? Jou owuon gi jodolou madongo ema oketi e lweta. Nyisa, en angʼo misetimo?”\nYesu nodwoke niya, “Pinyruodha ok en mar pinyni. Ka dine bed ni en, to jotichna dine ogore mi gitamo jo-Yahudi maka. To koroni, pinyruodha aa kamachielo.”\nPilato nowacho niya, “Kare in ruoth?” Yesu nodwoko niya, “In kare kuom wacho ni an ruoth. Chutho mano emomiyo nonywola, kendo mano emomiyo ne abiro e pinyni, mondo atim neno kuom adiera. Ngʼato ka ngʼato ma jakora adiera winja.”\nPilato nopenje niya, “Adiera en angʼo?” Bangʼ penjo kamano to nochako odok oko ir jo-Yahudi, mi owachonegi niya, “Ok ayudo ketho kata achiel kuom ngʼatni minyalo ngʼadnego bura.\nTo kaka en kitu mondo agonynu achiel kuom joma otwe e kinde mag sawo mar Pasaka, duher mondo agonynu ‘ruodh jo-Yahudi’ koso?”\nTo ne gikokne matek, kagiwacho riat niya, “Ooyo, ok en! Barabas ema imiwa!” Barabas ne en jamecho.


Ezekiel 23 - Holy Bible [Luo Bible 2020] - (Eze 23)\n“Wuod dhano, ne nitie mon ariyo mane nyi dhako achiel.\nNegilokore ochode e piny Misri, kendo negichako chodo kapod gin nyiri matindo. Thundegi ne omul kendo ringregi mane pod silili ne odwany e pinyno.\n“Ohola nohore gi timbe mag chode kane pod en mara; kendo ne en gombo mar chode mathoth gi joherane ma jolweny mag Asuria;\nmane rwako lewni marambulu gi jotendgi kod jotend jolweny, ma giduto ne gin yawuowi matindo mabeyo moidho farese.\nNochiwore kaka ochot ne jo-Asuria duto mosomo kendo ne odwanyore gi nyiseche manono duto mag ngʼato angʼata mane chunye gombo.\nNe ok oweyo ngima mar chode mane ochako kapod en Misri, kuma ne chwo teroree kode kane pod otin, kendo nodwanyo ringrene mane pod silili, kendo nochopo gombo duto mag ringregi kuome.\n“Kuom mano, ne aweye e lwet chotnego, mane gin jo-Asuria, ma gombone noketee.\nNe gilonye duk, negikawo yawuote gi nyige gidhigo, kendo neginege gi ligangla. Nolokre ngero e kind mon wetene, kendo nonwangʼo kum mowinjore kode.\n“Nyamin mare ma Oholiba kata obedo ni noneno gik mane otimore ni nyamin, to gombone gi chode mare nomedore mi nokethore moloyo nyamin.\nEn bende nohewo jo-Asuria gi gombo; kaachiel gi jotendgi, jolweny momanore gi gige kedo, kendo moidho farese; giduto en gin yawuowi maber neno.\nNe aneno kaka en bende nodwanyore; giduto kargi nyiri ariyo negiluwo yo machalre.\n“To en chodene noyombore. Kane oneno pichni mag joma chwo mogur e kor ot, ma gin pichni mag jo-Kaldea mogor makwar,\nkotweyo kamba madongo e nungogi kendo korwako kilemba mabeyo e wigi; ka giduto gichalo jotend farese lweny maywayo geche mag, jo-Babulon modak Kaldea.\nKane onenogi anena nii to nogombogi matek mooro joote irgi nyaka Kaldea.\nBangʼ mano jo-Babulon nobirone, modhi kode nyaka e kitanda mar chode, kendo ne gidwanye ka gipongʼ gi gombo. Kane jogo osedwanye kamano to ne olokore oweyogi kopongʼ gi mirima.\nKane odhi nyime kochodo gi wangʼ teko kendo koelo duge ne chwo, ne alokora aweye ka apongʼ gi mirima, mana kaka ne alokora aweyo nyamin.\nTo kaka nomedo paro ndalo mane otin, kinde mane en ochot e piny Misri, e kaka nomedo donjo matut e chode.\nKinde mane en Misri nogombo joma ne timo kode hera, joma duongʼ-gi ne chalo gi mar punda, kendo ma nyodo mane gigolo ne chalo mar faras.\nOmiyo ne in-gi gombo mar chode kane pod in nyako matin e kinde mane in Misri, kane chwo mulo dendi kendo rucho thundeni ma pod tindo.\n“Kuom mano, Oholiba, ma e gima Jehova Nyasaye Manyalo Gik Moko Duto wacho: Abiro wako joherani mondo oked kodi, jogo mane ilokori iweyo ka iyi owangʼ, kendo abiro kelogi mondo giked kodi ka gia koni gi koni;\nma gin jo-Babulon, gi jo-Kaldea, chwo duto moa Pekod gi Shoa kod Koa, kaachiel gi jo-Asuria duto kodgi; yawuowi maber neno, ma giduto gin jotelo, jotend jolweny, gi joriemb farese, kod jotelo madongo, ka giduto giidho farese.\nGibiro bironi gi gig lweny, gi farese maywayo geche to gi oganda maratipo; gibiro kawo ruothegi mondo giked kodi ka gilwori giketi diere, ka gitingʼo kuodi madongo gi matindo, kendo ka girwako ogute mag lweny. Abiro chiwi e lwetgi mondo okumi, kendo gibiro kumi kaluwore gi chikgi giwegi.\nAbiro chomi tir gi mirimba mopongʼ gi nyiego kendo gibiro tiyi gi mirima mapek. Gibiro ngʼado umi gi iti oko, to joma notony e lwetgi nopodhi e dho ligangla. Gibiro kawo yawuoti gi nyigi gidhigo, to jogo kuomu ma notony mach nowangʼ.\nBende gibiro lonyi duk mi gikaw gik milichorigo ma nengogi tek mi gidhigo.\nKamano e kaka anatiek timbeni mag chode mane ichako kane pod in Misri. Ok inichak igomb dok e timbenigo, Misri bende ok inichak ipar kendo.\n“Nikech ma e gima Jehova Nyasaye Manyalo Gik Moko Duto wacho: Achiegni chiwi e lwet joma ichayo, kendo e lwet jomane ilokori iweyo ka in-gi mirima.\nGinibed mamon kodi kendo gibiro kawo gimoro amora ma isetiyone e ngimani duto. Gibiro weyi duk nono li, kendo wichkuot mar chodeni ibiro el e lela.\nGomboni mar chode ema osekeloni chandruokni, nikech ne ihawo ogendini mamoko gi gombo, kendo nikech ne idwanyori gi nyisechegi manono.\nIseluwo yor nyameru; emomiyo abiro keto kikombene e lweti.\n“Ma e gima Jehova Nyasaye Manyalo Gik Moko Duto wacho: “Ibiro madho kikombe mar nyaminu, kikombe moyarore kendo matut; en kikombe mabiro keloni achaya gi wichkuot nikech otingʼo gik mangʼeny.\nEn kikombe mar mer kod kuyo, machalo mana gi kikombe mar masira kod kethruok, ma Samaria nyaminu nomethoe.\nIbiro madhe mi ilungʼe pep; ibiro goye piny motere matindo tindo, kendo obiro yiecho thundeni. Jehova Nyasaye Manyalo Gik Moko Duto ema osewacho kamano.\n“Emomiyo ma e gima Jehova Nyasaye Manyalo Gik Moko Duto wacho: Nikech wiu osewil koda kendo usejwangʼa, koro nyaka uyud pok maromre gi timbeu mag chode.”\nJehova Nyasaye nowachona kama: “Wuod dhano, donge inyalo ngʼado bura ni Ohola gi Oholiba? Ka inyalo timo kamano to chomgi tir gi timbegi mamonogo,\nnikech giseterore kendo remo ni e lwetgi. Negiterore gi nyisechegi manono; ne gichiwonegi koda ka nyithindgi mane ginywolona, kaka chiembgi.\nGimachielo magisetimona ema: Gisedwanyo kara maler mar lemo kendo giseketho Sabato maga e odiechiengʼ achiel machalre.\nE odiechiengʼ nogono mane gichiwe nyithindgi kaka misango ni nyisechegi manono, ema negidonjoe e kara maler mar lemo mi gidwanye. Mano e gima negitimo e oda.\n“Bende negioro joote mondo odhi oluong chwo moa e piny mabor mi jogo nobiro. Eka mon ariyogo noluokore mi owiro wangʼ-gi kendo olichore gi gik ma nengogi tek.\nNegibedo e kom molos maber kendo mayom, gi mesa mopedhi maber kama nuketoe ubani mangʼwe ngʼar kaachiel gi modhi mangʼwe ngʼar mane onego bed mara.\n“Bangʼe mahu mar oganda ma ok dew gimoro nowinjo; ne gin jo-Sebea moa e thim kaachiel gi joma chwo mojwangʼore. Ne girwakonegi bangli kendo ne gitweyonegi otembini mabeyo e wigi.\nEka ne awacho kuom ngʼat mane timbe chode osenurono ni, ‘Koro we giti kode kaka ochot, nikech mano e gima en.’\nKendo negiterore kode. Mana kaka chwo terore gi ochode e kaka negiterore gi mon mokethorego, ma gin Ohola gi Oholiba.\nJoma kare nokwed mon-go kuom timbegi mag terruok kod chwero remo, nikech terruok kod chwero remo ni e lwetgi.\n“Ma e gima Jehova Nyasaye Manyalo Gik Moko Duto wacho: Kel oganda mar jo-mahundu mondo omonj-gi kendo oyakgi.\nOgandago biro chielogi gi kite kendo gibiro negogi gi ligangla mag-gi; gibiro nego yawuotgi gi nyigi, kendo gibiro wangʼo utegi.\n“Omiyo mano e kaka abiro tieko timbe mag chode e pinyno, mondo obed siem ni mon duto kik terre kaka mon ariyogo osetimo.\nIbiro yudo kum kuom kethruok mari kendo ibiro tingʼo chandruok ma richoni mar lamo nyiseche manono okeloni. Eka iningʼe ni An e Jehova Nyasaye Manyalo Gik Moko Duto.”


Mathayo 1 | DHO15 Bible | YouVersion\nAnywola mar Yesu Kristo\n1Anywola mar Yesu Kristo ma nyakwar Daudi, kendo nyawar Ibrahim e ma: 2Ibrahim nonywolo Isaka, to Isaka nonywolo Jakobo. Jakobo nonywolo Juda gi owetene, 3to Juda nonywolo Perez gi Zera, ma min-gi ne Tamar. Perez nonywolo Hezron, to Hezron nonywolo Ram. 4Ram nonywolo Aminadab, to Aminadab nonywolo Nashon. Nashon nonywolo Salmon, Ram nonywolo Aminadab, to Aminadab nonywolo Nashon. Nashon nonywolo Salmon, 5to Salmon nonywolo Boaz gi chiege ma Rahab. Boaz nonywolo Obed gi chiege ma Ruth, to Obed nonywolo Jesse. 6#2 Ruo 24.14, 15; 2 W.Nda 36.10; Jer 27.20.Jesse to nonywolo Daudi ma ruoth.\nDaudi nonywolo Solomon gi chi Uria, 7Solomon nonywolo Rehoboam, to Rehoboam nonywolo Abija. Abija nonywolo Asa, 8to Asa nonywolo Jehoshafat. Jehoshafat nonywolo Joram, to Joram nonywolo Uzia. 9Uzia nonywolo Jotham, to Jotham nonywolo Ahaz. To Ahaz nonywolo Hezekia, 10To Hezekia nonywolo Manase. Manase nonywolo Amon, to Amon nonywolo Josia. 11Josia nonywolo Jekonia gi owetene e ndalo mane odarie jo-Israel kitero Babulon.\n12To bang’ darogi, Jekonia nonywolo Shealtiel, to Shealtiel nonywolo Zerubabel. 13Zerubabel nonywolo Abiud, to Abiud nonywolo Eliakim. Eliakim nonywolo Azor, 14to Azor nonywolo Zadok. Zadok nonywolo Akim, to Akim nonywolo Eliud. 15Eliud nonywolo Eliezar, to Eliezar nonywolo Mathan. Mathan nonywolo Jakobo, 16to Jakobo nonywolo Josef chwor Maria. Maria to ema nonywolo Yesu miluongo ni Mesia.\n17Kamano gin tienge apar gang’wen, chakre Ibrahim nyaka Daudi, kendo tienge apar gang’wen bende, chakre Daudi nyaka chop kinde mane odarie jo-Israel kitero Babulon. Bang’e nitie tienge apar gang’wen, chakre kinde mane odargieno nyaka ndalo nywol Mesia.\nNywol mar Yesu Kristo\n18 # Luka 1.27. Nywol mar Mesia ne chalo kama: Kane Josef osemako keny Maria min Yesu, to pok gikendore, Maria noyudo ni osemako ich kuom teko mar Roho Maler. 19To Josef mane kende, ne ng’at ma kare, kendo kaka ne ok odwar kuodo wiye, nochano mondo oketh keny ling’ling’. 20To kane oyudo pod oparo wach, malaika mar Nyasaye nofwenyorene e lek, mowachone niya, “Josef nyakwar Daudi, kik iluor kawo Maria obed chegi, nikech ich ma en gono oyudo kuom teko mar Roho Maler. 21#Luka 1.31.Obiro nywolo wuowi, mi ichak ni Yesu, tiende ni Jawar, nikech enowar joge kuom richogi.” 22Mago duto notimre mondo ochop wach mane Ruoth Nyasaye osemiyo janabi owacho niya:\n23 # Isa 7.14. “Nyako nomak ich,\nmi nonywol wuowi,\nkendo nochake ni Emanuel,\ntiende ni, Nyasaye ni kodwa.”\n24Kuom mano, kane Josef ochiew oa e nindo, nokawo Maria obedo chiege, kaka malaika mar Ruoth nosewachone, 25#Luka 2.21.to ne ok oriwore kode nyaka onywolo wuode. Josef nochako wuowino ni Yesu.


Bible in one year - Luo Bible 2020 - February 9\n1. “Ma e gima nyaka itim e kinde miwalogi mondo gitina kaka jodolo: Kaw nyarwath kod imbe ariyo maonge songa.\n2. Bende kaw mogo mar ngano mayom ma ok oketie thowi modwal gi mo mondo ilosgo makati kod kek kaachiel gi chapat mowir gi mo.\n3. Ketgi ei adita kendo ikel gigo, kaachiel gi nyarwath kod imbe ariyo-ka.\n4. Eka ikel Harun gi yawuote e dhoranga Hemb Romo kendo ilwokgi gi pi.\n5. Kaw lewnigo magin kandho gi kandho moumo law akor miluongo ni efod, gi kandho mar law mayom mar dolo miluongo ni efod kod law akor mondo irwakne Harun. Twe law mayom mar dolo miluongo ni efod kuome gi okandane motwangʼ maber.\n6. Rwakne kilemba e wiye kendo itwene san mopamorecha e lela wangʼe kaka osimbo maler.\n7. Kaw mor pwodhruok kiolo e wiye mondo ipwodhego.\n8. Kel yawuote kendo irwaknegi kandho\n9. kendo isidhnegi kilemba e wiyegi. Bangʼe twe okanda kuom Harun gi yawuote. Tich dolo en margi kaluwore gi singruok mochwere. “Mano e kaka inipwodh Harun gi yawuote.\n10. “Kel rwadh-cha yo ka nyim Hemb Romo kendo Harun gi yawuote noyie lwetgi e wiye.\n11. Yangʼe e nyim Jehova Nyasaye e dhoranga Hemb Romo.\n12. Kaw remb rwadhno moko kendo iwirie tunge kendo mar misango gi lith lweti to modongʼ to ipuk e bwo kendo mar misangono.\n13. Eka ikaw boche duto mogawo jamb-ich gi moumo chuny gi nyiroke ariyo kod boche mogawogi kendo iwangʼ-gi e kendo mar misango\n14. To wangʼ ring rwadhno gi piene kaachiel gi wen oko mar kambi. En misango mar golo richo.\n15. “Kaw achiel kuom imbego kendo Harun kaachiel gi yawuote noyie lwetgi e wiye.\n16. Yangʼe kendo ikaw rembe ikir e bethe kendo mar misango koni gi koni.\n17. Pog ring imno lemo lemo kendo ilwok jamb-ich gi tiendene kichokogi kaachiel gi wich kod lemo mamoko.\n18. Bangʼe wangʼ imno duto ewi kendo mar misango. En misango miwangʼo pep ne Jehova Nyasaye madungʼ tik mangʼwe ngʼar, ma en misango motim ni Jehova Nyasaye gi mach.\n19. “Kaw im machielo kendo Harun gi yawuote noyie lwetgi e wiye.\n20. Yangʼ imno kendo ikaw rembe moko mi imien e it Harun ma korachwich kod it yawuote ma korachwich kod lith lwetgi mathuon ma korachwich kod lith tiendegi ma korachwich, to remo modongʼ to ikir e bath kendo mar misango moluoro.\n21. Kaw remo moko mantie e kendo mar misango gi mor pwodhruok moko kendo kire kuom Harun gi lepe kendo kuom yawuote gi lepgi. Eka en gi yawuote gi lepgi nobed maler.\n22. “Kaw boche im, gi boche mag sembe gi boche mogawo jamb-ich gi boche moimo chuny gi nyiroke ariyo kod boche mogawogi kaachiel gi bam ma korachwich (ma e im miwalogo jodolo).\n23. Bende kaw achiel kuom makati ma ok oketie thowi moketi ei okapu e nyim Jehova Nyasaye gi kek molos gi mo kod chapat.\n24. Ketgi duto e lwet Harun gi yawuote kendo ofwagi e nyim Jehova Nyasaye kaka misango mifwayo.\n25. Bangʼe kawgi oko e lwetgi kendo iwangʼ-gi e kendo mar misango kaachiel gi misango miwangʼo pep kaka misango madum tik mangʼwe ngʼar ne Jehova Nyasaye, ma en misango miwangʼone Jehova Nyasaye gi mach.\n26. Bangʼ ka isekawo agoko mar im mitimogo nyasi mar walo Harun, fwaye e nyim Jehova Nyasaye kaka misango mifwayo kendo mano nobed lemo ma kori.\n27. “Pwodh lemo mag im mane otimgo misango mar walo Harun kod yawuote ma gin agoko kaka misango mifwayo gi em mane ochiw.\n28. Magi ema nobed lemo ma Harun gi yawuote yudo kuom jo-Israel. En e chiwo ma jo-Israel nochiw ni Jehova Nyasaye kawuok e misengini mag lalruok.\n29. “Lep Harun mopwodhi mag dolo nyaka dongʼ ni yawuote gi nyikwaye bangʼ thone mondo mi owirgi gi mo kiketogi kaka jodolo.\n30. Wuod Harun manoket kare kaka jadolo kendo ma nobi e Hemb Romo mondo oti tij dolo e Kama Ler norwak lewnigo kuom ndalo abiriyo.\n31. “Kaw im miwalogo ngʼato kiketo jadolo kendo ited ringe kama ler.\n32. Harun gi yawuote nyaka cham ring imno kaachiel gi makati manie okapu e dhoranga Hemb Romo.\n33. Nyaka gicham chiwogo mane otimnegigo pwodhruok kiwalogi kaka jodolo. To onge ngʼat machielo moyiene chamo chiemono nikech gin gik mopwodhi.\n34. To ka ringʼo kata makati mopwodhgigo odongʼ nyaka okinyi, to nyaka wangʼe. Ok owinjore chame nikech en gima ler.\n35. “Tim ne Harun kod yawuote gik moko duto masechiki, ka ikawo ndalo abiriyo mondo iwalgi kaka jodolo.\n36. Kuom ndalogo odiechiengʼ ka odiechiengʼ nyaka itim misango mar golo richo gi rwath mondo pwodhgigo kuom richo, kamano inipwodh kendo mar misango, kiwire gi mo kendo iwalego ne tich Nyasaye.\n37. Kuom ndalo abiriyo pwodh kendo mar misango kendo kete obed maler. Eka kendo mar misango biro bedo maler moloyo kendo gimoro amora morere kuome nobed maler.\n38. “Gima nyaka ichiw e kendo mar misango pile ka pile ema: nyirombe ariyo mahikgi achiel achiel.\n39. Chiw achiel gokinyi to machielo godhiambo.\n40. Chiw nyarombo mokwongono gi mogo mayom moromo gorogoro achiel gi nus moruw gi mo mobi e olemb zeituni moromo lita achiel, kendo ichiw divai moromo lita achiel kaka misango miolo piny\n41. Chiw nyarombo machielo godhiambo kendo ichiwe kaachiel gi chiwo mar cham kod misango miolo piny mana kaka chiwo mokwongo, ma en misango madungʼ tik mangʼwe ngʼar, miwangʼo pep ne Jehova Nyasaye.\n42. “Ne tienge duto, misango miwangʼo pep ni nyaka chiw ndalo duto e dhoranga Hemb Romo e nyim Jehova Nyasaye. Kanyo ema abiro romoe kodu kendo wuoyoe kodu;\n43. bende kanyo ema abiro romoe gi jo-Israel, mi duongʼna nomi kanyo bed maler.\n44. “Kuom mano abiro puodho Hemb Romo gi kendo mar misango mondo obed maler kendo abiro puodho Harun gi yawuote mondo otina kaka jodolo.\n45. Bangʼ mano abiro dak kod jo-Israel kendo abiro bedo Nyasachgi.\n46. Gibiro ngʼeyo ni an Jehova Nyasaye ma Nyasachgi ema ne agologi e piny Misri mondo omi adag kodgi. An e Jehova Nyasaye ma Nyasachgi.\n1. “Los kendo mar misango miwangʼoe ubani gi yiend siala.\n2. Borne gi lachne nyaka bed maromre ma gin nus mita moro ka moro, to borne madhi malo nyaka bed mita achiel, kendo tungene nyaka bed gimoro achiel kode.\n3. Baw wiye kod bethene duto kod tungene gi dhahabu maler bende losne ndiri mar dhahabu molwore.\n4. Los ratege ariyo mag dhahabu ne kendono mar misangono e bwo ndiri ka gimanyore ariyo koni gi koni mondo omak ludhe mitingʼego.\n5. Los yiend siala kendo ibawgi gi dhahabu.\n6. Ket kendono mar misango e nyim pasia molier e nyim Sandug Muma man e nyim Sandug Raparno kama abiro romoe kodu.\n7. “Harun nyaka wangʼ ubani mangʼwe ngʼar e kendono mar misango okinyi kokinyi koiko teyni.\n8. Nyaka owangʼ ubani kendo e seche momokoe teyni godhiambo mondo ubanigo owangʼ kinde duto e nyim Jehova Nyasaye nyaka ne tienge mabiro.\n9. Kik ichiw kit ubani moro amora e kendono mar misango kata misango miwangʼo pep kata chiwo mar cham kendo kik ichiw misango miolo piny.\n10. Harun nochiw misango mar pwodho tunge kendono dichiel e higa. Chiwo mar higa ka higa mar pwodhruok nyaka tim gi remb misango mar golo richo ni tienge duto mabiro. Kendono nobed maler moloyo ni Jehova Nyasaye.”\n12. “Ka ikwano jo-Israel, to ngʼato ka ngʼato nyaka chul nengo ne Jehova Nyasaye mowarogo ngimane e sa ma ikwane. Eka onge masira mane ogore kuomgi ka ikwanogi.\n13. Ngʼato angʼata moriwore gi joma osekwan nyaka chiw nus shekel kaluwore gi kweno mar shekel manie kama ler mar lemo, ma pekne romo kilo auchiel. Nus shekel mochiwo nobed mar Jehova Nyasaye.\n14. Jogo duto moriwore gi joma osekwan ma jo-higni piero ariyo kadhi nyime nyaka kel chiwono ne Jehova Nyasaye.\n15. Ka uchulo Jehova Nyasaye chiwo ma upwodhorugo, jo-mwandu kik kel mangʼeny moloyo midwaro, to jachan bende kik kel matin moremo kar midwaro.\n16. Kaw pesa mar pwodhruokno kuom jo-Israel kendo kete e tich mar Hemb Romo. Enobed Rapar ni jo-Israel e nyim Jehova Nyasaye ka utimogo pwodhruok ni ngimau.”\n17. Eka Jehova Nyasaye nowacho ne Musa niya,\n18. “Los karaya mar luok molos gi mula to gi rachungi miketoe karayano bende olos gi mula. Kete e kind Hemb Romo kod kendo mar misango bangʼe iol pi e iye.\n19. Harun gi yawuote noluok tiendegi kod lwetegi gi pi mogol e iye.\n20. Kinde ka kinde ka gidonjo e Hemb Romo, to nyaka giluokre gi pigno mondo kik githo. Bende kinde ka kinde ma gidhi kar kendo mar misango mondo gichiw misango miwangʼo pep ni Jehova Nyasaye,\n21. to nyaka giluok lwetgi gi tiendgi mondo kik githo. Mano nobedi chik mochwere momako Harun gi nyikwaye nyaka ni tienge duto mabiro.”\n22. Eka Jehova Nyasaye nowacho ne Musa niya,\n23. “Gik mangʼwe ngʼar monego ikaw gin: kilo auchiel mar mane-mane, kilo adek mar dalasini, gi obala ndago maromo kilo adek,\n24. kasia maromo kilo auchiel, kendo giduto nyaka pimgi gi rapim ma itiyogo e kama ler mar lemo, to bende ikel lita angʼwen mar mo zeituni.\n25. Riw gigi duto mondo ilos mor pwodhruok maler madungʼ tik mangʼwe ngʼar mana kaka ngʼat molony e loso gik mangʼwe ngʼar loso. Enobed mor pwodhruok maler.\n26. Bangʼe ti kode ka iwirogo Hemb Romo, Sandug Muma mar Singruok,\n27. mesa gi gigene duto mag tije, rachungi taya gi gigene duto mag tich, kendo mar misango miwangʼoe ubani,\n28. kendo mar misango miwangʼo pep gi gik moko duto mitiyogo e kendono, gi karaya kod rachungi mare.\n29. Nyaka ipwodhgi mondo gibed maler moloyo kendo gimoro amora morere kuomgi nobed maler.\n30. “Wir Harun gi yawuote kendo pwodhgi mondo gitina kaka jodolo.\n31. Nyis jo-Israel kama, ‘Ma ema nobed mor pwodhruok maler ne tienge duto mabiro.\n32. Kik iole e dend ji bende kik ilos mo moro amora machal kaka olos mono. En gima owal kendo nyaka ikawe kaka gima owal.\n33. Ngʼato angʼata manolos mo machal kamano kata manowir ngʼato angʼata ma ok jadolo nongʼad kare oko.’ ”\n34. Eka Jehova Nyasaye nowacho ne Musa niya, “Kaw gik madum mangʼwe ngʼar kaka duogo, sare, mieny kod ubani maler, kendo pekgi nyaka bed maromre,\n35. kendo riwgi milosgo ubani mangʼwe ngʼar ma en tich jalos gik mangʼwe ngʼar. Ketie chumbi mondo obed gima ler mowal.\n36. Kawe moko matin kuom gigo mondo ireg mayom kendo iketie Sandug Muma manie nyim Hemb Romo, kama abiro romoe kodu, kendo nobednu maler moloyo.\n37. Kik ulos ubani moro amora e yo machal kama ne un uwegi, nikech en gima ler mowalne Jehova Nyasaye.\n38. Ngʼato angʼata manolos ubani e yo machal kamano mondo owinj tik mamit ma aa kuome nyaka ngʼad kare oko kuom ogandane.”\n6. Koro angʼeyo ni Jehova Nyasaye reso ngʼate mowir; odwoke gie kare maler mar lemo manie polo, gi teko ma waro ji mar lwete ma korachwich.\n7. Jomoko ogeno kuom gechegi to jomoko kuom faresegi, to wan to wageno kuom nying Jehova Nyasaye, ma Nyasachwa.\n8. Gibiro lwar e chonggi mi gipodhi, to wan wabiro aa malo mi wachungʼ motegno.\n9. Yaye Jehova Nyasaye, reswa ruoth! Dwokwa ka waluongi!\n16. Nitie gik moko auchiel ma Jehova Nyasaye mon-go, chutho gin gik moko abiriyo ma ok more:\n17. wenge mag sunga, lep mariambo, lwedo machwero remo maonge ketho,\n18. chuny machano chenro maricho, tiende maringo kadhi e richo,\n19. jahang wach mawacho miriambo kendo ngʼatno makelo miero e kind jowete.\n20. Wuoda, rit chike wuonu kendo kik iwe puonj minu.\n21. Kan-gi ka ipandogi e chunyi nyaka chiengʼ; twegi e ngʼuti motegno.\n22. Ka iwuotho, to gibiro chiki; to ka inindo, to giniriti; to ka ichiewo, to giniwuo kodi.\n23. Nikech chikegi gin taya, to puonjni en ler, kendo kwer mikwerogo ngʼato kuom gima otimo marach kelo mana ngima,\n1. “E kindeno pinyruodh polo nopim gi nyiri apar manokawo techegi bangʼe owuok odhi romo ne wuon kisera.\n2. Abich kuomgi nofuwo, to abich ne riek.\n3. Mago mofuwo nokawo techegi to ne ok gitingʼo mafuta kata matin gidhigo.\n4. To mago mariek to notingʼo mafuta e kubni kaachiel gi techegi.\n5. Wuon Kisera nokawo sa mathoth kapok obiro, omiyo wengegi nobedo mapek kargi duto mi nindo noterogi.\n6. “To e chuny otieno koko moro nogore matek ni, ‘Wuon kisera eri odonjo! Wuoguru oko mondo uromne!’\n7. “Eka nyiri duto nochiew kendo negiiko techegi.\n8. Nyiri mofuwo nowachone mago mariek ni, ‘Pognwauru mafuta matin, nikech techewa dwa tho.’\n9. “To negikwerogi ni, ‘Ooyo, sa moro mafuta ma wan-go ok nyal romowa kaachiel kodu. Gima ber en ni dhiuru ir joma uso mafuta mondo ungʼiew maru kuomgi.’\n10. “To kane oyudo gin e yo gidhi ngʼiewo mafuta, wuon kisera nochopo. Nyiri mane oikore nodonjo kode e nyasi mar arus; kendo nolor dhoot.\n11. “Bangʼe achien nyiri mamokoka bende nobiro. Ne gidwongʼo kagiwacho ni, ‘Ruoth, Ruoth, yawnwa dhoot!’\n12. “To nodwokogi ni, ‘Awachonu adier ni akiau.’\n13. “Emomiyo beduru motangʼ, nikech ok ungʼeyo odiechiengʼ kata sa.\n14. “Loch Polo nobed machal gi ngʼat moro ma kane owuok odhi e wuoth to noluongo jotichne mi oketo mwandune e lwetgi.\n15. Achiel kuomgi nomiyo pesa moromo talanta abich, to machielo nomiyo talanta ariyo, kendo machielo talanta achiel; komiyo moro ka moro kuomgi pesa maromre gi nyalone. Eka nodhi e wuodhe.\n16. Ngʼama nomi talanta abich nodhi sano sano moketo pesane e tich, kendo noyudo talanta abich mamoko kaka ohande.\n17. Kamano bende, ngʼat mane omi talanta ariyo noyudo ariyo ewi mane omiye.\n18. To ngʼat mane oyudo talanta achiel nowuok odhi mokunyo bur ei lowo, kendo oyiko pesa ruodhe kanyo.\n19. “Bangʼ kinde marabora ruodh jotijgo noduogo kendo nogoyo kodgi kwano.\n20. Ngʼat mane nigi talanta abich nokelo talanta abich mamoko ewi mane omiye, kendo nowachone ruodhe ni, ‘Ruoth, ne imiya talanta abich, to neye, aseloso abich mamoko e wiye.’\n21. “Ruodhe nodwoke ni, ‘Isetimo maber ahinya. In jatich maber kendo ma ja-adiera! Isebedo ja-adiera gi gik matin nono omiyo koro abiro keti jarit gik mangʼeny. Bi idonji e mor mar ruodhi!’\n22. “Ngʼat mane nigi talanta ariyo bende nobiro, mowacho ni, ‘Ruodh, ne imiya talanta ariyo, to neye, aseloso ariyo mamoko.’\n23. “Ruodhe nodwoke ni, ‘Isetimo maber ahinya. In jatich maber kendo ma ja-adiera! Isebedo ja-adiera gi gik matin nono, omiyo koro abiro keti jarit gik mangʼeny. Bi idonji e mor mar ruodhi!’\n24. “Eka ngʼat mane nigi talanta achiel nobiro, mowacho ni, ‘Ruoth, ne angʼeyo ni in ngʼat makoch, ma keyo kama ne ok ichwoye, kendo ma choko kama ne ok aludoe kodhi.\n25. Omiyo ne aluor mine adhi kendo ne apando talanta-ni ei lowo. Girino eri kawe.’\n26. “To ruodhe nodwoke ni, ‘In jatich ma kite rach kendo ma jasamuoyoni. Kare ne ingʼeyo ni akeyo kama ne ok akome kendo ni achoko kama ne ok aludoe kodhi?\n27. Ka kamano to mad ne iket pesana e od keno kama nonyalo medoree kende, mondo kane aduogo to ayude gi ohande.\n28. “ ‘Omiyo mayeuru talanta-no mondo umi jalno man-gi talanta apar.\n29. Nimar ngʼat man-go nomedne mi nobed gi gik mogundho; to ngʼat ma ongego kata mano ma en-go nomaye.\n30. Koro kawuru jatich manonono udhir oko e mudho, kama ywagruok gi mwodo lak nobedie.’


Omiyo temuru matek mondo ujiw yieu gi timbe mabeyo, to timbeu mabeyo ujiw gi rieko. Rieko to jiwuru gi ritruok, to ritruok to ujiw gi kinda, to kinda ujiw gi luoro Nyasaye. Luoro Nyasaye to jiwuru gi hero owete, hero owete to jiwuru gi hera maradier.\nTo beduru mang’won, ka ng’ato ka ng’ato kecho wadgi, kendo weyone richone, mana kaka Nyasaye oseweyonu kuom Kristo.\nEmomiyo, kinde moro amora mwayudoe thuolo, to ber mondo watim ni ji duto maber, to moloyo ni jogo ma owetewa kuom yie.